
Vladimir  Grosu

Secretarul general adjunct al Guvernului


Roman CAZAN

Aprobată în şedinţa Guvernului

din
                                

  Proiect
PARLAMENTUL REPUBLICII MOLDOVA

LEGE

cu privire la Procuratură

Parlamentul adoptă prezenta lege organică.

Titlul  I
ORGANIZAREA  PROCURATURII

Capitolul  I
Dispoziții  generale

Articolul 1. Procuratura
Procuratura este o instituție publică în cadrul autorității judecătorești, care, în procedurile penale și în alte proceduri prevăzute de lege, contribuie la respectarea ordinii de drept, efectuarea justiției, apărarea drepturilor și intereselor legitime ale persoanei, societății și a statului.

Articolul 2. Procurorul

Procurorul este persoana cu funcție de demnitate publică care exercită atribuțiile  Procuraturii prevăzute de Constituție, prezenta lege și tratatele internaționale la care Republica Moldova este parte și este numit în această funcție în modul prevăzut de prezenta lege.

Articolul 3. Principiile de organizare și activitate a Procuraturii și a procurorului

(1) Procuratura își desfășoară activitatea în conformitate cu legea.

(2) Organizarea și activitatea Procuraturii este transparentă și presupune garantarea accesului societății și al mijloacelor de informare în masă la informațiile despre aceasta, cu excepțiile prevăzute de lege și cu asigurarea respectării regimului datelor cu caracter personal.

(3) Procuratura este independentă de puterile legislativă, executivă și judecătorească, de orice partid politic sau organizaţie social-politică, precum și de oricare alte instituții, organizații sau persoane. Imixtiunea în activitatea Procuraturii este interzisă. Procuratura cooperează cu alte autorități pentru realizarea funcțiilor indicate în prezenta lege.

(4) Procurorul își desfășoară activitatea în baza principiilor legalității, rezonabilității și independenței procesuale, care îi oferă posibilitatea de a lua de sine stătător și unipersonal decizii în cauzele pe care le gestionează. 

(5) Independența procesuală a procurorului este asigurată prin garanții care exclud orice influență politică, financiară, administrativă sau de altă natură asupra procurorului în legătură cu exercitarea atribuțiilor sale. 

(6) În condițiile prevederilor art. 15 din prezenta lege și a Codului de procedură penală, activitatea procurorului poate fi supusă controlului din partea procurorului ierarhic superior și a instanței judecătorești. 

Articolul 4. Cadrul juridic de activitate a Procuraturii

Activitatea Procuraturii este reglementată de Constituția Republicii Moldova, de prezenta lege, de alte acte legislative, precum și de tratatele internaționale la care Republica Moldova este parte.

Capitolul  II
Domeniile de activitate și de competență

Articolul 5. Funcțiile Procuraturii

În condițiile legii, Procuratura: 

a) conduce și exercită urmărirea penală și reprezintă învinuirea în instanța de judecată; 

b) organizează, conduce și controlează activitatea organelor de urmărire penală în cadrul procesului penal;

c) efectuează, inclusiv din oficiu, controlul respectării legislației privind activitatea specială de investigații;

d) efectuează, inclusiv din oficiu, controlul respectării legislației privind înregistrarea sesizărilor despre săvîrşirea sau pregătirea pentru săvîrşirea unei infracţiuni;
e) pornește, examinează și participă la judecarea cauzelor contravenționale;

f) asigură asistența juridică internațională în materie penală și colaborarea internațională în domeniul său de activitate;

g) participă la implementarea unitară a politicii penale naționale și internaționale a statului;

h) prezintă propuneri privind perfecționarea legislației și participă la elaborarea de acte normative în domeniul său de activitate;

i) aplică măsurile de protecție a martorilor, victimelor infracțiunii și altor participanți la procesul penal;

j) în cazul încetării urmăririi penale, în condițiile legii, intentează acțiune civilă și participă la examinarea acesteia;

k) exercită controlul respectării legilor la aplicarea măsurilor de protecție a martorilor, victimelor infracțiunii și altor participanți la procesul penal;

l) examinează cereri și petiții, conform competenței.

Articolul 6. Drepturile și obligațiile procurorului 

(1) În scopul executării funcțiilor Procuraturii, procurorul își exercită atribuțiile pe întreg teritoriul Republicii Moldova, în toate instanțele judecătorești și, în condițiile legii, are următoarele drepturi: 
a) în cadrul procedurilor penale sau contravenționale, să aibă acces liber în localurile instituțiilor publice, ale agenților economici, ale altor persoane juridice;
b) să inițieze proceduri disciplinare pentru încălcările de lege, neîndeplinirea sau îndeplinirea necorespunzătoare a obligațiilor în cadrul procedurilor penale, de către ofițerii de urmărire penală, lucrătorii organelor de constatare, cei ai organelor care exercită activitate specială de investigații, precum și cei responsabili de înregistrarea sesizărilor;

c) alte drepturi prevăzute de legislaţia în vigoare. 

(2) Alte drepturi ale procurorului:

a) să se asocieze în organizații profesionale sau în alte organizații care au drept scop reprezentarea și protejarea intereselor profesionale;

b) să aibă acces liber la dosarul său personal și la datele sale personale din alte acte ținute în cadrul Procuraturii; 

c) să fie informat despre toate deciziile Procuraturii și ale organelor de autoadministrare a procurorilor care îl vizează.
(3)  Procurorul este obligat:

a) să îndeplinească obligațiile de serviciu în conformitate cu Constituția, legislația Republicii Moldova și tratatele internaționale la care Republica Moldova este parte;

b) să respecte prevederile actelor cu caracter normativ adoptate în cadrul Procuraturii;

c) să respecte regulile deontologice ale procurorilor și să se abțină de la fapte care ar discredita imaginea Procuraturii sau ar afecta prestigiul profesiei de procuror;

d) să își perfecționeze în mod continuu abilitățile profesionale;

e) să depună, în condițiile legii, declarația cu privire la venituri și  proprietate și declarația de interese personale;  
f) să informeze procurorul ierarhic superior despre indicațiile sau solicitările efectuate cu încălcarea legii, precum și despre existența unui conflict de interese sau despre unul care poate să apară;

g) să declare actele de corupție, faptele de comportament corupțional și actele conexe actelor de corupție, care i-au devenit cunoscute;

 h) să întreprindă măsuri în vederea denunțării și înregistrării tuturor încălcărilor de lege care i-au devenit cunoscute în exercițiul funcției sau în timpul în care nu se află în exercițiul funcției; 

i) să respecte regimul secretului de stat, precum și al altor informații cu acces limitat care i-au devenit cunoscute în exercițiul funcției.

Capitolul  III
Structura Procuraturii

Articolul 7. Sistemul Procuraturii 

(1) Procuratura este un sistem unic care include: 

a) Procuratura Generală; 

b) procuraturile specializate; 

c) procuraturile teritoriale. 

(2) Numărul total de procurori în Procuratură se stabilește de Parlament, la propunerea Procurorului General cu avizul Consiliului Superior al Procurorilor. Numărul procurorilor din fiecare procuratură este stabilit de către Consiliul Superior al Procurorilor, la propunerea Procurorului General.

(3) Structura Procuraturii Generale, a procuraturilor specializate și teritoriale și reședința acestora se stabilesc și se modifică de Procurorul General, cu acordul Consiliului Superior al Procurorilor. 

(4) Procuratura este condusă de Procurorul General și adjuncții săi, conform domeniilor de competență stabilite de Procurorul General.


Articolul 8. Procuratura Generală

(1) Procuratura Generală este condusă de Procurorul General și adjuncții săi, conform competențelor stabilite, are statut de persoană juridică, dispune de cont trezorerial, ștampilă cu stema de stat. Sediul Procuraturii Generale este în municipiul Chișinău. 
(2) Procuratura Generală este constituită din subdiviziuni conduse de procurori-șefi sau de funcționari publici și, după caz, de adjuncții acestora. 
(3) Atribuțiile Procuraturii Generale:

а) conduce, controlează, organizează și coordonează activitatea procuraturilor specializate și teritoriale; 

b) la decizia Procurorului General, conduce și exercită urmărirea penală, reprezintă învinuirea în instanța de  judecată, în cauzele de importanță deosebită; 

c) reprezintă învinuirea în Curtea Supremă de Justiție; 

d) efectuează și coordonează controlul organelor care desfășoară activitatea specială de investigații în partea ce se referă la legalitatea efectuării măsurilor speciale de investigații;

e) generalizează și contribuie la unificarea practicii în domeniul exercitării și conducerii urmăririi penale și reprezentării învinuirii în instanța de judecată;

f) asigură asistența juridică internațională în materie penală și colaborarea internațională în domeniul său de activitate;

g) participă la implementarea politicii penale naționale și internaționale a statului;

h) în limitele competenței, examinează cererile și petițiile primite;

i) participă la procesul de elaborare a actelor normative din domeniul de activitate al procuraturii;

j) gestionează bugetul Procuraturii;

k) colectează, analizează și gestionează datele privind activitatea Procuraturii;

l) exercită alte funcții stabilite prin lege și tratatele internaționale la care Republica Moldova este parte.

Articolul 9. Procuraturile specializate

(1) Procuraturile specializate activează în anumite domenii speciale și au competență pe întreg teritoriul Republicii Moldova. În sistemul Procuraturii activează Procuratura Anticorupție și Procuratura pentru Cauze Speciale. În caz de necesitate, prin lege, pot fi create și alte procuraturi specializate.

(2) Procuratura specializată este condusă de către procurorul-șef al procuraturii și adjunctul (adjuncții) acestuia, conform competențelor stabilite de procurorul-șef al procuraturii. În cadrul procuraturii specializate pot fi constituite subdiviziuni și aceasta poate avea oficii teritoriale sau reprezentanți în teritoriu.

(3) Procuratura Anticorupție este specializată în combaterea infracțiunilor de corupție, celor conexe actelor de corupție și are următoarele atribuții specifice:

a) exercită urmărirea penală în cauzele date în competența sa, conform Codului de procedură penală;

b) conduce urmărirea penală în cauzele instrumentate de Centrul Național Anticorupție; 
c) reprezintă învinuirea în instanța de judecată de fond, apel, recurs, în cauzele menționate la lit. a) și b). 
(4) Procuratura pentru Cauze Speciale este specializată în combaterea criminalității organizate, precum și a terorismului și torturii. Procuratura pentru Cauze Speciale are următoarele atribuții speciale:

a) exercită urmărirea penală în cauzele privind infracțiunile de tortură, terorism și infracțiunile săvîrșite de o organizație criminală;

b) conduce urmărirea penală în cauzele privind infracțiunile în care urmărirea penală este exercitată de către organele de urmărire penală ale Centrului pentru combaterea traficului de persoane, Serviciului Vamal, Centrului pentru combaterea crimelor informatice, de către Poliția de Frontieră și Direcția generală de urmărire penală a Inspectoratului General de Poliție al Ministerului Afacerilor Interne;

c) exercită sau conduce urmărirea penală în cauzele transmise acesteia pentru instrumentare de către Procurorul General;

d) reprezintă învinuirea în instanța de judecată de fond, apel, recurs, în cauzele menționate la lit. a), b), c).    
(5) În procuraturile specializate activează constant ofițeri de urmărire penală și ofițeri de investigații care se subordonează funcțional procurorului-șef al procuraturii specializate. Ofițerii de urmărire penală și ofițerii de investigații se detașează de la alte instituții pentru o perioadă de pînă la 5 ani și se selectează în mod individual, în baza unor criterii stabilite în Regulamentul Procuraturii, de către procurorul-șef al procuraturii specializate. Detașarea se face prin ordinul Procurorului General cu acordul conducătorului instituției în care activează persoana detașată. Salarizarea ofițerilor de urmărire penală și a ofițerilor de investigații se face din bugetul instituţiei din care sînt detaşaţi. 
Articolul 10. Procuraturile teritoriale

(1) În categoria procuraturilor teritoriale intră, procuraturile municipiilor, raioanelor,   orașelor și procuratura unității teritoriale autonome Găgăuzia (în continuare – procuratura UTA Găgăuzia).
(2) Procuraturile teritoriale activează în circumscripțiile judecătoriilor. 

(3) Procuratura UTA Găgăuzia își exercită atribuțiile în teritoriul unității teritoriale autonome Găgăuzia. 

(4) Procuratura teritorială este condusă de către procurorul-șef și adjunctul, după caz, adjuncții, acestuia, conform competențelor stabilite de procurorul-șef. În cadrul procuraturii teritoriale pot fi constituite subdiviziuni conduse de adjunctul (adjuncții) procurorului-șef al procuraturii teritoriale
Articolul 11. Atribuțiile Procurorului General

(1) Procurorul General: 

a) reprezintă Procuratura în relațiile cu celelalte autorități publice, cu persoanele juridice și fizice din țară și din străinătate;

b) la propunerea Consiliului Superior al Procurorilor, numește procurorii în funcție;

c) exercită controlul asupra activității procurorilor;

d) stabilește domeniile de competență (atribuțiile) ale adjuncților săi;

e) aprobă Regulamentul Procuraturii; 

f) emite, în scris, ordine și dispoziții, aprobă regulamente și recomandări metodologice;

g) stabilește, cu acordul Consiliului Superior al Procurorilor, structura internă a procuraturilor;

h) solicită acordul în vederea pornirii sau, după caz, pornește urmărirea penală, în cazurile prevăzute de lege; 
i) sesizează Curtea Constituțională în condițiile legii;

j) organizează și implementează sistemul de management financiar și control intern și poartă răspundere managerială pentru administrarea bugetului instituției și a patrimoniului public aflat în gestiune;

k) exercită alte atribuții prevăzute de lege.

(2) În termen de 3 luni de la numirea în funcție, Procurorul General numește adjuncții săi, repartizează acestora domeniile de competență și stabilește ordinea substituirii sale de către adjuncții săi, în cazul absenței sau imposibilității de exercitare a funcțiilor sale. În cazul în care Procurorul General nu a stabilit ordinea substituirii sale de către adjuncți, funcțiile Procurorului General vor fi exercitate de drept de către adjunctul cu cea mai mare vechime în muncă în funcția de procuror.

(3) Procurorul General prezintă anual Parlamentului un raport despre activitatea Procuraturii. Raportul Procurorului General se transmite Președintelui Republicii Moldova și Guvernului, este făcut public și se plasează pe pagina web a Procuraturii Generale.

Articolul 12. Ierarhia administrativă în Procuratură 

(1) Procurorul General și adjuncții acestuia, conform competenței stabilite, sînt conducători ai Procuraturii. Șefii subdiviziunilor Procuraturii Generale organizează și conduc activitatea subdiviziunii pe care o conduce, conform competențelor stabilite. Procurorul-șef al procuraturii specializate sau teritoriale organizează și coordonează activitatea procuraturii pe care o conduce.

(2) Ordinele, dispozițiile, indicațiile privind organizarea și coordonarea activității procuraturii și instrucțiunile metodologice și de reglementare ale procurorilor menționați în alin. (1) sînt obligatorii pentru procurorii din subordine.

(3) Regulile detaliate cu privire la ierarhia administrativă în Procuratură sînt stabilite în Regulamentul Procuraturii.

Articolul 13. Ierarhia procesuală a procurorilor

(1) Din punct de vedere procesual, este procuror ierarhic superior:

a) pentru procurorii din procuratura teritorială – procurorul-șef al procuraturii teritoriale sau adjunctul acestuia, conform competențelor; 
b) pentru procurorii din procuratura specializată – procurorul-șef al procuraturii specializate sau adjunctul procurorului-șef al procuraturii specializate, conform competențelor stabilite;

c) pentru procurorii-șefi ai procuraturilor teritoriale – procurorii-șefi ai subdiviziunilor din cadrul Procuraturii Generale, conform competențelor stabilite;

d) pentru procurorii-șefi ai procuraturilor specializate – Procurorul General, după caz, adjunctul Procurorului General, conform competențelor stabilite;

e) pentru procurorii din cadrul subdiviziunii Procuraturii Generale – procurorii-șefi ai subdiviziunilor din cadrul Procuraturii Generale;

f) pentru adjuncții procurorilor-șefi ai subdiviziunilor din cadrul Procuraturii Generale – procurorii-șefi ai subdiviziunilor din cadrul Procuraturii Generale;

g) pentru procurorii-șefi ai subdiviziunilor din cadrul Procuraturii Generale – Procurorul General sau adjuncții săi, conform competențelor stabilite;

h) pentru adjuncții Procurorului General – Procurorul General;

i) pentru toți procurorii din cadrul sistemului Procuraturii – Procurorul General.

(2) Procurorul ierarhic superior nemijlocit exercită următoarele atribuții: 

a) solicită organelor care au competențe legale în descoperirea și urmărirea infracțiunilor, precum și în exercitarea activității speciale de investigații, delegarea sau detaşarea de persoane specializate în domeniu pentru a îndeplini, sub directa conducere și sub controlul nemijlocit al procurorilor, actele procesuale prevăzute de lege; 

b) revocă, suspendă sau anulează actele emise de procurorul ierarhic inferior, care contravin legii;

c) dă indicații privind acțiunile procesuale ce urmează a fi întreprinse pe cauză, care, însă, nu se pot referi la soluția pe cauză;

d) exercită alte atribuții prevăzute de legea procesual-penală.

(3) Indicațiile procurorului ierarhic superior se formulează în scris și în conformitate cu legea și sînt obligatorii pentru procurorii ierarhic inferiori. Procurorul ierarhic inferior poate solicita motivarea indicațiilor procurorului ierarhic superior.
(4) Procurorul este în drept să refuze executarea unei indicații care este vădit ilegală sau care vine în contradicție cu conștiința sa juridică și o poate contesta procurorului ierarhic superior procurorului care a emis-o.

Titlul  II
STATUTUL PROCURORULUI


Capitolul  IV
Incompatibilități și interdicții

Articolul 14. Incompatibilități
(1) Funcția de procuror este incompatibilă cu orice altă funcție publică sau privată, precum și cu alte activități remunerate sau neremunerate. 

(2) Prin derogare de la prevederile alin. (1), procurorul poate desfășura activități didactice, de creație, științifice și sportive. Regulile privind cumularea acestor activități se stabilesc de către Consiliul Superior al Procurorilor. 
(3) Procurorul poate obține venit din proprietatea sa.

Articolul 15. Interdicții

(1) Procurorul este obligat să evite, iar dacă apare, să declare, orice conflict de interese în procesul exercitării atribuțiilor de serviciu. 

(2) Procurorul nu are dreptul:

a) să facă parte din partide sau din formațiuni politice, să desfășoare ori să participe la activități cu caracter politic, iar, în exercitarea atribuțiilor, să exprime sau să-și manifeste în orice mod convingerile politice;

b) să participe la greve;

c) să participe la instrumentarea sau examinarea cauzelor în cazul în care intră sub incidență de recuzare;  

d) să facă declarații publice cu privire la cauze pe care nu le instrumentează sau cu privire la cauze pe care le gestionează, dacă aceasta ar putea încălca prezumția nevinovăției, dreptul la viața privată a oricărei persoane sau ar putea afecta urmărirea penală;
e) să fie ofițer de investigații, inclusiv sub acoperire, informator sau colaborator al organului care exercită activitate specială de investigații;

f) să desfășoare activitate de întreprinzător sau activitate comercială, direct sau prin persoane interpuse; 

g) să fie arbitru în instanțele arbitrale;

h) să acorde consultații scrise sau verbale în chestiuni litigioase, chiar în cazul în care cauza respectivă este examinată de un organ al Procuraturii, altul decît acela în cadrul căruia își exercită funcția, cu excepția soțului (soției), copiilor și părinților, și nu poate îndeplini nici o altă activitate care, potrivit legii, este efectuată de avocat;

i) să aibă calitate de membru în organul de conducere, de administrare sau de control al unei societăți comerciale, inclusiv în bancă sau într-o altă instituție de credit;

j) să dețină și să exercite funcția de procuror în subordinea nemijlocită a soțului (soției), persoanelor înrudite prin sînge sau adopție (părinți, copii, frați, surori, bunici, nepoți, unchi, mătuși) și persoanelor înrudite prin afinitate (cumnat, cumnată, socru, soacră, ginere, noră).

 Articolul 16. Ținuta vestimentară

(1) În ședințele de judecată, procurorul este obligat să poarte mantie. 

(2) Statul asigură gratuit procurorului ținuta vestimentară.

(3) Modelul mantiei și a însemnelor de distincție se stabilesc în Regulamentul Procuraturii.

Capitolul V
Selecția și cariera procurorilor
Secțiunea 1
Numirea procurorului în funcție

Articolul 17. Numirea în funcția de Procuror General

(1) La funcția de Procuror General poate candida persoana care întrunește următoarele condiții:

a) are o experiență profesională de 10 ani de activitate în domeniul dreptului, dintre care 5 ani în funcție de procuror;
b) corespunde condițiilor prevăzute la art. 22 lit. a), b), c), d), f), g) și h);

c) are calități organizatorice;

d) în ultimii 3 ani pînă la anunțarea concursului nu a fost membru al vreunui partid politic;

e) în ultimii 3 ani pînă la anunțarea concursului nu a desfășurat activitate politică independent, în cadrul unui partid politic sau organizaţii social-politice.

(2) Candidatul la funcția de Procuror General este selectat în bază de concurs public organizat de către Consiliul Superior al Procurorilor, care cuprinde următoarele etape:

a) preselecția candidaților în baza dosarelor depuse; 

b) interviul susținut în fața Consiliului Superior al Procurorilor.

(3) Modul de organizare și desfășurare a concursului se stabilește prin regulament, aprobat de către Consiliul Superior al Procurorilor. Etapa interviului se transmite online în regim real de timp. Consiliul Superior al Procurorilor asigura accesul reprezentanților mass-media la ședința în cadrul căreia are loc etapa interviului.

(4) Procesul de selectare a candidatului la funcția de Procuror General se desfășoară potrivit unor criterii obiective, bazate pe merit, ținînd cont de pregătirea profesională, de integritatea și capacitățile acestuia.

(5) Informația privind inițierea și desfășurarea concursului se publică în Monitorul Oficial al Republicii Moldova și pe paginile web ale Procuraturii Generale și Consiliului Superior al Procurorilor, cu cel puțin o lună înainte de data limită de depunere a dosarelor. 

(6) Dosarul de participare la concurs, care cuprinde actele indicate în art. 22 alin. (2) lit. a) - c), e) – g) și scrisoarea de motivare, se depune la Consiliul Superior al Procurorilor  și se înregistrează în modul stabilit. Dosarele incomplete sau depuse după expirarea termenului limită nu se examinează.

(7) La momentul depunerii setului de acte, candidații la funcția de Procuror General sînt informați despre inițierea verificării conform Legii nr. 271-XVI din 18 decembrie 2008 privind verificarea titularilor și a candidaților la funcții publice și semnează declarația de verificare, conform Legii nr. 269 - XVI din 12 decembrie 2008 privind aplicarea testării la detectorul comportamentului simulat (poligraf). Solicitantul va semna declarația de verificare și va prezenta acordul scris privind trecerea testării la poligraf. 

(8) În termen de 20 de zile lucrătoare de la data limită pentru depunerea dosarelor, Consiliul Superior al Procurorilor întocmește lista candidaților care îndeplinesc condițiile pentru participarea la concurs și o afișează pe pagina sa web, indicînd data la care va avea loc interviul.

(9) Intervievarea candidaților are loc în ședință publică. 

(10) Candidații sînt evaluați de către fiecare membru al Consiliului Superior al Procurorilor în baza criteriilor aprobate de către Consiliu Superior al Procurorilor. Punctajul final reprezintă media punctajului oferit de către toți membrii Consiliului Superior al Procurorilor. Candidatul care a acumulat cel mai mare punctaj este propus, de către Consiliul Superior al Procurorilor, Președintelui Republicii Moldova pentru numire în funcția de Procuror General.

(11) Președintele Republicii Moldova poate respinge o singură dată candidatura propusă de Consiliul Superior al Procurorilor pentru numirea în funcția de Procuror General, dacă a depistat probe incontestabile de incompatibilitate a candidatului cu funcția respectivă, de încălcare de către candidat a legislației sau de încălcare a procedurilor legale de selectare a acestuia. Refuzul de numire trebuie să fie motivat și se face în termen de 15 zile lucrătoare de la data recepționării propunerii. 

(12) La propunerea repetată a aceleiași candidaturi, făcută cu votul a 2/3 din numărul membrilor Consiliului Superior al Procurorilor, Președintele Republicii Moldova emite, în termen de 5 zile lucrătoare, decretul privind numirea în funcția de Procuror General.

(13) Procurorul General se numește în funcție pentru un mandat de 7 ani, fără drept de a fi numit din nou în această funcție.

(14) După încetarea exercitării mandatului, Procurorul General își poate continua activitatea în orice funcție vacantă de procuror aleasă de el, fiind numit fără concurs. 

Articolul 18. Numirea în funcție a adjuncților Procurorului General

(1) Candidatul la funcția de adjunct al Procurorului General este propus de Procurorul General. 

(2) În funcția de adjunct al Procurorului General poate fi numită persoana care are o experiență în funcția de procuror de cel puțin 7 ani, iar în ultimii 3 ani activează în funcția de procuror și dispune de capacități organizatorice.

(3) Adjuncții Procurorului General se numesc în funcție fără concurs, prin ordinul Procurorului General, cu acordul Consiliului Superior al Procurorilor. 

(4) Mandatul adjuncților Procurorului General se finalizează odată cu mandatul Procurorului General, însă aceștia continuă să-și exercite atribuțiile pînă la numirea adjuncților noului Procuror General. 

(5) Adjuncții fostului Procuror General pot fi numiți în calitate de adjuncți ai noului Procuror General.

(6) După încetarea exercitării mandatului, adjuncții Procurorului General își pot continua activitatea în orice funcție vacantă de procuror aleasă de ei, fiind numiţi fără concurs. 

Articolul 19. Selecția candidaților la funcția de procuror și cariera procurorilor 

(1) Selecția candidaților la funcția de procuror și cariera procurorilor se efectuează prin concurs și are drept scop asigurarea unui proces de selecție obiectiv, imparțial și transparent care să garanteze selectarea celor mai buni candidați pentru funcția respectivă. 

(2) Cariera procurorului presupune numirea unui procuror dintr-o funcție în alta. 

Articolul 20. Condiții pentru a candida la funcția de procuror și procuror-șef

(1) Poate candida la funcția de procuror persoana care întrunește următoarele condiții: 

a) deține cetățenia Republicii Moldova;

b) cunoaște limba de stat; 

c) are capacitate de exercițiu deplină; 

d) are diplomă, în domeniul dreptului, de absolvire a studiilor superioare de licență și studiilor superioare de masterat sau alt act de studii în domeniul dreptului echivalent acestora, recunoscut de structura abilitată pentru recunoașterea și echivalarea actelor de studii și calificărilor; 

e) a absolvit cursurile de formare inițială a procurorilor la Institutul Național al Justiției, sau, pentru persoana care are vechimea în muncă necesară pentru a fi numită în funcția respectivă, a susținut examenul în fața Comisiei de absolvire a Institutului Național al Justiției;

f) se bucură de o reputație ireproșabilă;

g) nu a fost anterior constatată vinovăția acesteia în săvîrșirea unei infracțiuni; 

h) este aptă din punct de vedere medical pentru exercitarea funcției de procuror;

i) a fost supusă verificării și testării la detectorul comportamentului simulat (poligraf).

(2) Persoana nu poate fi considerată cu o reputație ireproșabilă în sensul alin. (1) și nu poate candida la funcția de procuror dacă există una din următoarele circumstanțe:

a) a fost eliberată din funcțiile specificate la alin. (3) pentru încălcarea activității profesionale sau funcționale în ultimii 5 ani;

b) face abuz de alcool sau este consumator de substanțe psihotrope, toxice sau droguri.
(3) Persoana care nu a absolvit cursurile de formare inițială a procurorilor la Institutul Național al Justiției poate candida la funcția de procuror dacă are o vechime în muncă de cel puțin 5 ani în funcțiile de procuror sau judecător, în instanțele judecătorești naționale sau internaționale, de ofițer de urmărire penală, avocat, Avocat al Poporului, consultant al procurorului, asistent judiciar în instanța de judecată, în funcțiile de specialitate juridică din aparatul Curții Constituționale, al Consiliului Superior al Procurorilor, Consiliului Superior al Magistraturii, al Ministerului Justiției, al Ministerului Afacerilor Interne, al Centrului Național Anticorupție, al Serviciului Vamal, de profesor titular de drept în instituțiile de învățămînt superior acreditate. 

(4) La funcția de procuror în procuraturile specializate sau în Procuratura Generală, precum și la funcțiile prevăzute la art. 25 alin. (4) poate candida procurorul, care:

a) are o vechime de muncă în funcția de procuror de cel puțin 5 ani;

b) în cadrul evaluării performanțelor a obținut calificativul „bine”, „foarte bine” sau „excelent”.  

(5) Nu poate participa la concursurile menționate în alin. (4) procurorul care are sancțiuni disciplinare nestinse.

Articolul 21. Verificarea stării de sănătate a candidaților la funcțiile de procuror  și a procurorilor în funcție

(1) Starea de sănătate a candidaților la funcțiile de procuror și a procurorilor în funcție, care doresc să participe la concurs se verifică pînă la înscrierea în Registrul candidaților pentru suplinirea funcțiilor vacante.

(2) Verificarea stării de sănătate a procurorilor în funcție are loc o dată la   5 ani.  

(3) Verificarea stării de sănătate include, de asemenea, evaluarea psihologică și psihiatrică a candidaților la funcțiile de procuror și a procurorilor în funcție.

(4) Exigențele și procedura de determinare a stării de sănătate a candidaților la funcțiile de procuror și a procurorilor în funcție, inclusiv lista bolilor care nu permit exercitarea funcției de procuror, se aprobă prin ordin al ministrului sănătății după coordonare cu Consiliul Superior al Procurorilor.

(5) Starea de sănătate a candidaților la funcțiile de procuror și a procurorilor în funcție se verifică de către o comisie specializată a Ministerului Sănătății, care eliberează certificatul medical privind starea sănătății și concluziile privitor la corespunderea candidaților și a procurorilor în funcție exigențelor pentru exercitarea funcției, care ulterior se prezintă Consiliului Superior al Procurorilor.

Articolul 22. Registrul candidaților pentru suplinirea funcțiilor vacante 

(1) Candidații, pentru a fi numiți în funcția de procuror, care întrunesc condițiile prevăzute la art. 20, sînt înscriși în Registrul candidaților pentru suplinirea funcțiilor vacante (în continuare – Registru) în baza cererii depuse și indiferent de existența funcțiilor vacante la momentul înscrierii. 

(2) Pentru a fi înscris în Registru, candidatul la funcția de procuror depune următoarele acte: 

a) cererea de participare la concurs;

b) curriculum vitae; 

c) copia de pe diploma de studii; 

d) atestatul de absolvire a Institutului Național al Justiției sau certificatul care confirmă susținerea examenului în fața Comisiei de absolvire a Institutului Național al Justiției; 

e) copia de pe carnetul de muncă, în cazul candidaților care au carnet de muncă; 

f) cazierul judiciar; 

g) certificatul medical privind starea sănătății; 

h) declarația cu privire la venituri și proprietate; 

i) declarația de interese personale;

j) referința de la ultimul loc de muncă sau de studii;

k) certificatul care confirmă verificarea la detectorul comportamentului simulat (poligraf).

(3) La momentul depunerii setului de acte, persoana este informată despre inițierea procedurilor prevăzute la art. 17 alin. (7) din prezenta lege. 

(4) Sînt înscriși în Registru doar candidații la funcția de procuror care au promovat testul la detectorul comportamentului simulat (poligraf).

(5) Procurorul în funcție care dorește transferarea sau promovarea poate fi înscris în Registru, dacă în ultimii doi ani pînă la depunerea cererii de înscriere în Registru a fost supus evaluării performanțelor. Procurorul care dorește numirea în funcția de procuror-șef sau adjunct al acestuia poate fi înscris în Registru dacă în ultimul an pînă la depunerea cererii de înscriere în Registru a fost supus evaluării performanțelor.

(6) Registrul se ține de către secretariatul Consiliului Superior al Procurorilor și este compus din următoarele compartimente:

a) lista candidaților la funcțiile vacante de procuror;

b) lista procurorilor care solicită transferul în altă procuratură;

c) lista procurorilor care solicită numirea în funcția de procuror-șef sau adjunct al acestuia.

(7) Procedura de includere a candidaților în Registru se aprobă de către Consiliul Superior al Procurorilor.

(8) Registrul se plasează pe pagina web a Consiliului Superior al Procurorilor.

 Articolul 23. Criteriile pentru selecția și cariera procurorului

(1) Colegiul pentru selecția și cariera procurorilor din subordinea Consiliului Superior al Procurorilor apreciază candidații înscriși în registrul menționat în art. 22 în baza  criteriilor prevăzute de prezenta lege și conform regulamentului aprobat de Consiliul Superior al Procurorilor. 

(2) În cadrul concursului Colegiul pentru selecția și cariera procurorilor apreciază candidații în baza următoarelor criterii de bază: 

a) nivelul de cunoștințe și aptitudinile profesionale; 

b) capacitatea de aplicare în practică a cunoștințelor; 

c) vechimea în funcția de procuror sau în alte funcții prevăzute la art. 20; 

d) calitatea și eficiența activității în funcția de procuror; 

e) respectarea regulilor de etică profesională; 

f) activitatea didactică și științifică.

(3) Procedura și criteriile de selecție a candidaților pentru funcția de procuror și cariera procurorului sînt stabilite detaliat în regulamentul prevăzut la alin. (1), care se publică  pe pagina web a acestuia. 

(4) La aprecierea candidatului la funcția de procuror, punctajul total obținut la concurs este constituit după cum urmează: cel puțin 50% din nota obținută la examenul susținut în fața Comisiei de absolvire a Institutului Național al Justiției și cel mult 50% din punctajul oferit de Colegiu pentru selecția și cariera procurorilor. În cazul carierei procurorilor, cel puțin 50% reprezintă rezultatul evaluării profesionale și cel mult 50% reprezintă punctajul oferit de Colegiu pentru selecția și cariera procurorilor.

(5) În urma concursului, fiecare membru al Colegiului pentru selecția și cariera procurorilor acordă punctaj pentru fiecare candidat în baza regulamentului prevăzut la alin. (1). Punctajul acumulat de candidat o reprezintă media punctajului oferit de membrii Colegiului.

Articolul 24. Concursul pentru selecția și cariera procurorului și ocuparea funcțiilor vacante
(1) Consiliul Superior al Procurorilor anunță periodic funcțiile vacante sau care vor deveni vacante prin plasarea informației pe pagina sa web. Consiliul Superior al Procurorilor anunță concurs pentru suplinirea vacanței cu cel puțin 3 luni înainte de apariția acesteia. 

 (2) Colegiul pentru selecția și cariera procurorilor apreciază toți candidații înscriși în Registru. În cazul neprezentării nemotivate în fața Colegiului pentru selecția și cariera procurorilor sau a refuzului candidatului de a fi apreciat, acesta este exclus din Registru. 

 (3) Rezultatele aprecierii candidaților se publică în timp de 2 zile lucrătoare  pe pagina web a Consiliului Superior al Procurorilor. 

(4) Candidații care nu sînt de acord cu rezultatele aprecierii, în termen de 5 zile lucrătoare de la publicarea rezultatelor, le pot contesta la Consiliului Superior al Procurorilor. Contestația se va soluționa la prima ședință a Consiliului, dar nu mai tîrziu de 20 de zile lucrătoare de la depunere. Hotărîrea Consiliului Superior al Procurorilor poate fi contestată la Curtea Supremă de Justiție doar în partea ce se referă la procedura de adoptare. 

(5) Candidații își aleg funcțiile scoase la concurs în ordinea descrescătoare a punctajului obținut la Colegiul pentru selecția și cariera procurorilor. În cazul punctajului egal, primul alege candidatul care a obținut rezultate mai bune la Institutul Național al Justiției sau la evaluarea performanțelor. Rezultatul concursului se publică pe pagina web a Consiliului Superior al Procurorilor,  în termen de 2 zile lucrătoare de la finalizarea acestuia.  

 (6) La ședința următoare, Consiliul Superior al Procurorilor propune Procurorului General numirea în funcție a candidaților desemnați în urma concursului. Consiliul Superior al Procurorilor  poate refuza propunerea pentru numire în funcție dacă constată că, candidatul este incompatibil cu funcția de procuror.

Articolul 25. Numirea în funcție a procurorilor 

(1) Numirea în funcția de procuror, procuror-șef al procuraturii, adjunct al procurorului-șef al procuraturii, al procurorului-șef al subdiviziunii Procuraturii Generale sau adjunct al procurorului-șef al subdiviziunii Procuraturii Generale se face prin ordinul Procurorului General, la propunerea Consiliului Superior al Procurorilor. 

(2) În termen de 5 zile lucrătoare de la primirea propunerii, Procurorul General este obligat să adopte o decizie. Procurorul General poate refuza motivat candidatura prezentată pentru numire în funcție. Consiliul Superior al Procurorilor poate propune repetat aceiași candidatură cu votul a 2/3 din membrii săi. Această propunere este obligatorie pentru Procurorul General.

(3) Candidații la funcția de Procuror al UTA Găgăuzia sînt propuși de către Adunarea Populară a Găgăuziei Consiliului Superior al Procurorilor cu cel puțin 3 luni înainte de apariția vacanței funcției. Consiliul Superior al Procurorilor selectează candidatul la funcția de Procuror al UTA Găgăuzia potrivit  procedurii generale.  

(4) Mandatul procurorului-șef al procuraturii, al adjunctului procurorului-șef al procuraturii, al procurorului-șef al subdiviziunii Procuraturii Generale, al adjunctului procurorului-șef al subdiviziunii Procuraturii Generale este de 5 ani. Aflarea în aceeași funcție a acestora nu poate depăși 2 mandate consecutive. La încheierea mandatului, acestuia i se propune numirea, fără concurs, în una din funcțiile vacante de procuror, cu excepția funcției de procuror-șef.

Articolul 26. Jurămîntul procurorului

(1) După numire în funcție, Procurorul General și procurorul depune următorul jurămînt:

„Jur să respect cu strictețe Constituția, legile Republicii Moldova, să apăr ordinea de drept, drepturile și libertățile omului, interesele generale ale societății, să îndeplinesc conștiincios obligațiile ce îmi revin”.

(2) Refuzul de a depune jurămîntul atrage de drept nulitatea numirii în funcție. 

(3) Procurorul General depune jurămîntul la data numirii în funcție, în fața Președintelui Republicii Moldova și a membrilor Consiliului Superior al Procurorilor.

(4) Procurorul depune jurămîntul în fața Procurorului General și a membrilor Consiliului Superior al Procurorilor.

(5) Depunerea jurămîntului de către procuror se consemnează într-o declarație, care se semnează de Procurorul General, de președintele Consiliului Superior al Procurorilor și de persoana care a depus jurămîntul. 

(6) Jurămîntul se depune o singură dată, la prima numire în funcția de procuror.
Secțiunea a 2-a
Evaluarea performanțelor procurorilor

 Articolul 27. Scopul evaluării performanțelor procurorilor 

Performanțele procurorilor se evaluează de către Colegiul de evaluare a performanțelor procurorilor din subordinea Consiliului Superior al Procurorilor în scopul aprecierii activității, nivelului de cunoștințe și aptitudini profesionale ale procurorilor, corespunderii cu funcția deținută, precum și pentru perfecționarea abilităților profesionale și sporirea eficienței activității procurorilor. 

  

Articolul 28. Formele evaluării performanțelor procurorilor 

(1) Evaluarea performanțelor procurorilor se desfășoară în două forme: 

a) evaluarea periodică; 

b) evaluarea extraordinară. 

(2) Procurorul este supus evaluării periodice a performanțelor o dată la 4 ani. Performanțele persoanei numite pentru prima dată în funcția de procuror se evaluează prima dată după primii doi ani de activitate. 
(3) Procurorul este supus evaluării performanțelor în mod extraordinar: 

a) la solicitarea acestuia, dar nu mai des de o dată în an;

b) în cazul participării la concurs pentru ocuparea funcției de procuror-șef;
c) în cazul obținerii calificativului „insuficient”. 

  

Articolul 29. Procedura de evaluare a performanțelor procurorilor

 (1) Procedura și criteriile detaliate de evaluare a performanțelor procurorilor se stabilesc prin regulament, aprobat de Consiliul Superior al Procurorilor, care se publică pe pagina web a acestuia.

(2) Regulamentul prevăzut la alin. (1) prevede: 

a) limitele extinderii procesului de evaluare a performanțelor procurorilor; 

b) metodologia, procedura și durata evaluării performanțelor procurorilor; 

c) criteriile de evaluare și indicatorii de performanță a activității procurorilor; 

d) sursele de informare și mijloacele de colectare a informațiilor necesare evaluării performanțelor procurorilor. 

Articolul 30. Hotărîrea privind evaluarea performanțelor 

(1) În urma evaluării performanțelor procurorului, Colegiul de evaluare a performanțelor procurorilor adoptă  una din următoarele hotărîri: 

a) hotărîrea privind susținerea evaluării performanțelor, acordînd calificativul „bine”, „foarte bine” sau „excelent”;     

b) hotărîrea privind obținerea calificativului „insuficient”;

c) hotărîrea privind eșuarea evaluării performanțelor. 

(2) În hotărîrea privind evaluarea performanțelor se indică punctajul obținut și calificativul corespunzător, precum și recomandările privind îmbunătățirea activității.

(3) În cazul prevăzut la alin. (1) lit. b), procurorul este supus evaluării extraordinare, nu mai devreme de 6 luni, dar nu mai tîrziu de un an de la evaluarea anterioară. 

(4) La acordarea calificativului „insuficient” la două evaluări consecutive sau la eșuarea evaluării performanțelor, procurorul se eliberează din funcție.  

(5) În cazul constatării aparențelor de abatere disciplinară, Colegiul de evaluare sesizează Inspecția procurorilor.  

 

Secțiunea a 3-a
Formarea profesională continuă a procurorului

Articolul 31. Formarea profesională continuă a procurorului

(1) La formarea profesională continuă trebuie să se țină cont de dinamica procesului legislativ. Această formare constă, în special, în aprofundarea cunoașterii legislației interne, a actelor europene și internaționale la care Republica Moldova este parte, a jurisprudenței instanțelor de judecată naționale și internaționale.

(2) Responsabilitatea pentru formarea profesională continuă a procurorilor revine Institutului Național al Justiției, conducătorilor procuraturilor în care aceștia își desfășoară activitatea, precum și fiecărui procuror prin pregătire individuală.

(3) Procurorii participă cel puțin 40 de ore anual la programe de formare profesională continuă organizate de Institutul Național al Justiției, precum și la programe organizate de alte instituții de învățămînt superior din țară sau din străinătate, ori la alte forme de perfecționare profesională. 

(4) Formarea profesională continuă a procurorilor se realizează ținîndu-se cont de necesitatea specializării lor.

(5) În cadrul fiecărei procuraturi se organizează periodic activități de formare profesională continuă.

(6) La elaborarea programelor și a tematicii pentru formarea continuă a procurorilor trebuie să se țină cont de sugestiile și de necesitățile individuale ale procurorilor și să fie oferite posibilități ca procurorii să-și poată alege domeniul în care doresc să se perfecționeze.

Capitolul  VI
Garantarea independenței procurorului

Articolul 32. Asigurarea independenței procurorului

(1) Independența procurorului este asigurată prin: 

a) determinarea strictă, prin lege, a statutului procurorului, delimitarea atribuțiilor Procuraturii, a atribuțiilor și a competențelor procurorului în cadrul exercitării funcțiilor Procuraturii; 

b) procedura de numire, suspendare și de eliberare din funcție; 

c) inviolabilitatea lui; 

d) discreția decizională acordată prin lege procurorului în exercițiul funcției; 

e) stabilirea prin lege a interdicțiilor privind imixtiunea unor alte persoane sau autorități în activitatea procurorului; 

f) alocarea de mijloace adecvate pentru funcționarea sistemului Procuraturii, crearea de condiții organizatorice și tehnice favorabile activității acestor organe; 

g) asigurarea materială și socială a procurorului; 

h) alte măsuri prevăzute de lege. 

(2) La luarea de decizii, procurorul este independent, în condițiile legii. 

(3) În cazul în care deciziile luate de procuror sînt ilegale, acestea pot fi anulate motivat de către procurorul ierarhic superior.

(4) Persoana drepturile și interesele legitime ale căreia au fost afectate prin acțiunile, inacțiunile sau actele procurorului le poate contesta la procurorul ierarhic superior. Hotărîrea procurorului ierarhic superior prin care a fost soluționată  contestația poate fi atacată în instanța de judecată. 

Articolul 33. Inviolabilitatea procurorului

(1) Inviolabilitatea procurorului asigură garanții de protecție împotriva oricăror intervenții și imixtiuni în activitatea sa. 

(2) Pătrunderea în locuința sau în încăperea de serviciu a procurorului, în mijlocul de transport personal sau de serviciu, efectuarea la fața locului a controlului, percheziției sau a ridicării obiectelor, interceptarea convorbirilor telefonice, percheziția corporală, controlul și ridicarea corespondenței, a obiectelor și a documentelor care îi aparțin se admit numai în condițiile prevăzute de lege.

(3) Procurorul nu poate fi tras la răspundere juridică pentru declarațiile făcute cu respectarea eticii profesionale.  

(4) Urmărirea penală împotriva procurorului poate fi pornită numai de Procurorul General. Concomitent cu pornirea urmăririi penale, Procurorul General sesizează Consiliul Superior al Procurorilor în vederea începerii procedurii disciplinare.
(5) Urmărirea penală împotriva Procurorului General poate fi pornită doar  de către procurorul desemnat de Consiliul Superior al Procurorilor.

Capitolul  VII
Măsurile de încurajare. Răspunderea disciplinară 
și patrimonială a procurorilor

Secțiunea 1
Măsurile de încurajare

Articolul 34. Măsurile de încurajare
(1) Pentru îndeplinirea impecabilă a atribuțiilor de serviciu, acțiunilor pătrunse de spirit de sacrificiu sau pentru succese remarcabile în activitate, procurorii pot fi încurajați prin: 

a) exprimarea unei mulțumiri;

b) oferirea unui cadou simbolic;

c) acordarea unui premiu;

d) acordarea distincțiilor Procuraturii, aprobate de Consiliul Superior al Procurorilor. 

(2) Măsurile prevăzute la alin. (1) se acordă în baza criteriilor stabilite prin regulament aprobat de Consiliul Superior al Procurorilor. Acestea se acordă prin ordinul Procurorului General, la propunerea Consiliului Superior al Procurorilor.

(3) Pentru merite deosebite în serviciu, procurorii pot fi propuși spre decorare cu distincții de stat. Propunerile de decorare cu distincții de stat le înaintează Consiliul Superior al Procurorilor. 

(4) Nu pot fi aplicate încurajările prevăzute la alin. (1) și (3) procurorilor în privința cărora este pornită o procedură disciplinară sau care au sancțiuni disciplinare nestinse.   

Secțiunea a 2-a
Răspunderea disciplinară

Articolul 35. Răspunderea disciplinară

(1) Procedura disciplinară este aplicabilă procurorilor în funcție și procurorilor care și-au încetat raporturile de serviciu.
 (2) Procurorii se sancționează disciplinar pentru comiterea abaterilor disciplinare prevăzute la art. 37.

Articolul 36. Principiile procedurii disciplinare privind procurorii 

Procedura disciplinară privind procurorii se bazează pe principiile: 

a) legalității; 

b) respectării independenței decizionale a procurorului; 

c) echității procedurii; 

d) proporționalității sancțiunii abaterii disciplinare comise; 

e) transparenței. 

Articolul 37. Abaterile disciplinare 

Constituie abatere disciplinară:
a) îndeplinirea necorespunzătoare a obligațiilor de serviciu;
b) neaplicarea sau aplicarea necorespunzătoare a legislației, dacă acest lucru nu este justificat de schimbarea practicii de aplicare a normelor juridice stabilite în sistemul de drept;

c) imixtiunea ilegală în activitatea altui procuror sau intervențiile de orice natură pe lîngă autorități, instituții sau funcționari pentru o soluționare;
d) încălcarea gravă a  legii; 

e) atitudinea nedemnă sau manifestări care aduc atingere onoarei, probității profesionale, prestigiului Procuraturii sau care încalcă Codul de etică a procurorului.


Articolul 38. Sancțiunile disciplinare

(1) În condițiile legii și în funcție de gravitatea abaterilor, procurorului îi pot fi aplicate, prin hotărîre a Colegiului de disciplină şi etică, următoarele sancțiuni disciplinare:

a) avertismentul; 

b) mustrarea; 

c) retrogradarea în funcție;

d) reducerea salariului;

e) eliberarea din funcția de procuror.

(2) Avertismentul constă în atenționarea în formă scrisă a procurorului asupra abaterii disciplinare comise și recomandarea pentru acesta de a respecta pe viitor dispozițiile legale.
(3) Mustrarea constituie critica, exprimată în formă scrisă, privind faptele comise de procuror. 

(4) Retrogradarea în funcție presupune transferarea din funcția de procuror-șef într-o funcție de procuror sau transferarea procurorului din Procuratura Generală sau dintr-o procuratură specializată într-o procuratură teritorială. Retrogradarea în funcție se face în baza hotărîrii de sancționare, prin ordinul Procurorului General. 
(5) Reducerea salariului reprezintă micşorarea salariului lunar de la 15% pînă la 30%, pentru o perioadă de la 3 luni pînă la 1 an şi se aplică cu începere din luna calendaristică ulterioară datei la care hotărîrea privind cauza disciplinară a rămas irevocabilă.

(6) Eliberarea din funcția de procuror, în sensul alin. (1), reprezintă încetarea atribuțiilor procurorului urmare a comiterii unei abateri disciplinare. Eliberarea din funcția de procuror în baza hotărîrii de sancționare se face prin ordinul Procurorului General. 

(7) În temeiul hotărîrii privind sancționarea cu eliberare din funcție, imediat după pronunțarea acesteia, procurorul este înlăturat de drept de la exercitarea atribuțiilor de serviciu. 
Articolul 39. Termenele procedurii disciplinare
(1) Procurorul poate fi tras la răspundere disciplinară în termen de 1 an de la data comiterii abaterii disciplinare. 

(2) Prin derogare de la prevederile alin. (1), în cazul comiterii unei abateri disciplinare în activitatea procesuală,  termenul de tragere la răspundere disciplinară este de un 3 ani de la data comiterii abaterii disciplinare.

(3) Procedura disciplinară se derulează, de regulă, în termen de 6 luni de la depunerea sesizării privind faptele care pot constitui abateri disciplinare. Termenul de 6 luni nu reprezintă termen de prescripție pentru tragere la răspundere disciplinară.

(4) Procedura disciplinară inițiată în temeiul art. 33 alin. (4) se desfășoară în termen de 30 de zile de la pornirea urmăririi penale, acesta nefiind un termen de prescripție pentru tragerea la răspundere disciplinară.
(5) Dacă la momentul depunerii cererii de demisie, împotriva procurorului:

a) există o procedură disciplinară, aceasta se finalizează în termen de pînă la 30 de zile de la depunerea cererii de demisie;

b) a fost depusă o sesizare pînă la demisie, procedura disciplinară se finalizează în termen de 30 de zile de la depunerea sesizării. 
(6) Pînă la emiterea hotărîrii pe cauza disciplinară menționată în alin. (5), cererea de demisie nu se examinează, iar în cazul în care ordinul cu privire la demisie a fost emis, acesta se suspendă.
(7) În termenul indicat la alin. (3), (4) și (5) nu se include perioada aflării în concediu de odihnă anual sau în concediu medical a persoanei în privința căreia se derulează procedura disciplinară. 

Articolul 40. Condițiile și consecințele aplicării sancțiunilor disciplinare 

(1) Sancțiunile disciplinare se aplică procurorilor în funcție. 

(2) Sancțiunile disciplinare se aplică proporțional gravității abaterii disciplinare comise de procuror și de circumstanțele personale ale acestuia. Gravitatea abaterii disciplinare este determinată de natura faptei comise și consecințele produse. Consecințele produse sînt evaluate avînd în vedere atît efectele asupra persoanelor implicate în activitățile în cadrul cărora s-a comis fapta, cît și efectele asupra imaginii și prestigiului Procuraturii. 

(3) Termenul de acțiune al sancțiunii disciplinare este de un an de la data aplicării.  

(4) Comiterea unei abateri disciplinare în perioada de acțiune a sancțiunii disciplinare anterioare, indiferent de tipul abaterii disciplinare comise, constituie circumstanță agravantă și se ia în considerare la stabilirea sancțiunii pentru următoarea abatere disciplinară comisă. 

(5) În termen de un an de la data aplicării sancțiunii disciplinare, procurorul nu poate fi promovat și nu poate beneficia de nici o măsură de încurajare. 

Articolul 41. Procedura disciplinară 

Procedura disciplinară începe de drept la momentul sesizării și include următoarele etape: 

a) depunerea sesizării privind faptele care pot constitui abateri disciplinare; 

b) verificarea sesizării de către Inspecția procurorilor; 

c) examinarea cauzei disciplinare de către Colegiul de disciplină şi etică din subordinea Consiliului Superior al Procurorilor; 

d) adoptarea hotarîrii pe cauza disciplinară. 

Articolul 42. Sesizarea privind faptele care pot constitui abateri disciplinare 

(1) Sesizarea privind faptele care pot constitui abateri disciplinare comise de procurori poate fi înaintată de: 

a) orice persoana interesată; 

b) membrii Consiliului Superior al Procurorilor;

c) Colegiul de evaluare, în condițiile prevăzute de art. 30 alin. (5);

d) Inspecția procurorilor, în urma controalelor efectuate.

(2) Subiecții prevăzuți la alin. (1) pot înainta sesizarea privind faptele care le-au devenit cunoscute în exercitarea drepturilor sau a atribuțiilor funcționale, sau în baza informațiilor difuzate de mass-media sau de alte surse de informare în masă. 

(3) În cazul în care mai multe sesizări privesc aceeași faptă și același procuror, sesizările se conexează. 

(4) Revocarea sesizării nu afectează procedura disciplinară. 

Articolul 43. Condițiile de formă și conținut ale sesizării 

(1) Sesizarea cu privire la abaterea disciplinară se depune în scris. Procedura de depunere  și conținutul sesizări cu privire la faptele procurorului care pot constitui abateri disciplinare se reglementează prin regulament aprobat de Consiliul Superior al Procurorilor.

(2) Sesizările anonime nu se examinează.

(3) Se consideră vădit neîntemeiată sesizarea în care sînt invocate fapte care nu fac referință la abaterile disciplinare, a expirat termenul de prescripție prevăzut la art. 39 alin. (1) sau, după caz, alin. (2), sau care este depusă repetat fără a aduce noi probe. 

Articolul 44. Înregistrarea și repartizarea sesizărilor 

(1) Sesizarea privind faptele care pot constitui abateri disciplinare se depune la secretariatul Consiliului Superior al Procurorilor. Sesizarea se înregistrează și se transmite Inspecției procurorilor în cel mult 3 zile lucrătoare de la recepționare. 

(2) Dacă sesizarea nu corespunde condițiilor de formă și conținut, inspectorul, în termen de 5 zile lucrătoare din ziua în care i-a fost repartizată sesizarea pentru verificarea prealabilă, o restituie autorului cu indicarea neajunsurilor stabilite, printr-o decizie nesusceptibilă de atac, cu explicarea dreptului de a depune o nouă sesizare. 

Articolul 45. Verificarea sesizării 

(1) Verificarea sesizării privind faptele care pot constitui abateri disciplinare reprezintă etapa în cadrul căreia se stabilesc faptele imputate procurorului și consecințele acestora, circumstanțele în care au fost comise, precum și orice alte date concludente din care să se poată deduce existența sau inexistența elementelor abaterii disciplinare. 
(2) Inspectorul căruia i-a fost repartizată sesizarea este obligat: 

a) să întreprindă toate măsurile necesare pentru a verifica faptele invocate de autorul sesizării și a stabili existența sau inexistența elementelor faptei care poate constitui abatere disciplinară; 

b) să solicite, cu informarea procurorului-șef al procurorului vizat în sesizare, opinia scrisă a acestuia din urmă cu privire la circumstanțele invocate; 

c) să întocmească dosarul cauzei disciplinare care include sesizarea privind faptele care pot constitui abateri disciplinare, toate materialele și alte informații obținute în urma verificării. 

(3) În procesul de verificare a sesizării, inspectorul este în drept: 

a) să facă copii de pe documentele relevante, inclusiv din dosarele la examinarea cărora se afirmă că au fost comise faptele descrise în sesizare; 

b) să solicite alte informații necesare de la conducătorul procurorului vizat în sesizare, precum și de la alte autorități publice, persoane cu funcții de răspundere sau persoane private; 

c) să solicite, în caz de necesitate, persoanei care a depus sesizarea explicații verbale și în scris, precum și alte informații suplimentare în legătură cu faptele invocate în sesizare; 

d) să întreprindă alte măsuri necesare în vederea verificării sesizării. 

Articolul 46. Termenele de verificare a sesizării 

(1) Verificarea sesizării privind faptele care pot constitui abateri disciplinare se efectuează în termen de pînă la 30 de zile de la data recepționării sesizării de către Inspecția procurorilor. 

(2) Inspectorul poate dispune prelungirea termenului de efectuare a verificării cu cel mult 10 zile lucrătoare, dacă există motive întemeiate care justifică prelungirea termenului, informînd despre acest fapt autorul sesizării. 

(3) În cazurile prevăzute la art. 39 alin. (4) și (5) verificarea sesizării se efectuează în termen de cel mult 10 zile.

Articolul 47. Drepturile și obligațiile procurorului împotriva căruia a fost depusă sesizarea la etapa verificării 

(1) Procurorul împotriva căruia a fost depusă sesizarea, la etapa verificării acesteia, este în drept: 

a) să cunoască conținutul sesizării;

b) să prezinte explicații scrise și verbale;

c) să prezinte probe care demonstrează sau infirmă anumite fapte invocate în sesizare sau relevante sesizării; 

d) să fie asistat de un avocat sau de un reprezentant;

e) să participe la examinarea cauzei disciplinare. 

(2) Procurorul împotriva căruia a fost depusă sesizarea, la etapa verificării acesteia, este obligat: 

a) să nu împiedice în nici un fel verificarea inițiată de inspector; 

b) să nu contacteze personal și nici prin reprezentant cu autorul sesizării, decît în prezența inspectorului. 

Articolul 48. Rezultatele verificării sesizării privind faptele care pot constitui abateri disciplinare

(1) După finalizarea verificării, inspectorul emite una din următoarele decizii motivate:


a) de încetare a procedurii disciplinare, dacă nu identifică nici un temei de tragere la răspundere disciplinară;


b) de transmitere a materialelor Colegiului de disciplină şi etică, dacă identifică un temei de tragere la răspundere disciplinară. 

(2) În cazul prevăzut la alin. (1) lit. b), decizia inspectorului, împreună cu raportul pe care acesta îl întocmește în baza verificării și dosarul cauzei disciplinare, în termen de 3 zile lucrătoare de la data emiterii, se prezintă Colegiului de disciplină şi etică pentru examinare și se aduce la cunoștință autorului sesizării în scris sau, la solicitare, în format electronic.

(3) Modelul raportului privind rezultatele verificării sesizării privind faptele care pot constitui abateri disciplinare de către inspector se aprobă de Consiliul Superior al Procurorilor, la propunerea Colegiului disciplinar. 

 (4) Decizia de încetare a procedurii disciplinare poate fi contestată de către autorul sesizării, la Colegiul de disciplină şi etică, în termen de 10 zile lucrătoare de la data recepționării acesteia.

Articolul 49. Examinarea cauzei disciplinare de Colegiul de disciplină şi etică 

(1) Cauza disciplinară se examinează cu citarea obligatorie a procurorului vizat în sesizarea privind faptele care pot constitui abateri disciplinare, a reprezentantului Inspecției procurorilor și a persoanei care a depus sesizarea. 

(2) La examinarea cauzei disciplinare, procurorul și persoana care a depus sesizarea pot fi reprezentați sau asistați de un avocat sau o altă persoană, aleși de aceștia în calitate de reprezentant. 

(3) Neprezentarea fără motive întemeiate a procurorului sau persoanei care a depus sesizarea, fie a reprezentanților acestora la ședința Colegiului de disciplină şi etică nu împiedică examinarea cauzei disciplinare.  

(4) Inspecția procurorilor este reprezentată de inspectorul care a efectuat verificarea sesizării sau de un alt inspector desemnat de conducătorul Inspecției procurorilor. Prezența reprezentantului Inspecției procurorilor este obligatorie.

(5) La examinarea cauzei disciplinare poate fi solicitată audierea martorilor sau a altor persoane relevante pentru examinarea cauzei. 

(6) Colegiul de disciplină şi etică, de regulă, urmează să adopte decizia cu privire la cauza disciplinară în cel mult 2 luni de la primirea materialelor de la Inspecția procurorilor.

(7) Procedura de examinare a cauzei disciplinare în Colegiul de disciplină şi etică este reglementată prin regulament aprobat de Consiliul Superior al Procurorilor.
(8) Membrul Colegiului de disciplină şi etică care a depus sesizarea sau împotriva căruia a fost depusă sesizarea nu are dreptul să participe la examinarea cauzei disciplinare. 

Articolul 50. Hotărîrea privind cauza disciplinară

(1) După examinarea cauzei disciplinare, Colegiul de disciplină şi etică adoptă una din următoarele hotărîri:

a) privind constatarea abaterii disciplinare și aplicarea unei sancțiuni disciplinare; 

b) privind constatarea abaterii disciplinare și sistarea procedurii disciplinare, în cazul în care au expirat termenele de tragere la răspundere disciplinară; 

c) privind constatarea abaterii disciplinare și sistarea procedurii disciplinare, în cazul în care procurorul și-a încetat raporturile de serviciu pînă la emiterea hotărîrii;

d) privind încetarea procedurii disciplinare, în cazul în care nu a fost comisă o abatere disciplinară. 

(2) În cazul în care procedura disciplinară a fost inițiată în temeiul art. 39 alin. (4), hotărîrea pe cauza disciplinară prevede și propunerea de aplicare sau nu a suspendării provizorii din funcție. 
(3) Dacă un membru al colegiului are opinie separată față de hotărîrea adoptată, acesta o expune în scris, cu indicarea motivelor, opinia fiind anexată la dosar. 

(4) Hotărîrile sînt semnate de președintele ședinței și membrii Colegiului de disciplină şi etică care au participat la examinarea cauzei. Hotarîrile Colegiului de disciplină şi etică, în termen de 3 zile lucrătoare de la data pronunțării, se publică pe pagina web a Consiliului Superior al Procurorilor. 

(5) Copia hotărîrii se expediază participanților la cauza disciplinară și se anexează la dosarul personal al procurorului vizat. 

(6) După examinarea cauzei disciplinare, Colegiul de disciplină şi etică poate formula adițional o recomandare adresată Consiliului Superior al Procurorilor pentru dispunerea evaluării extraordinare a performanțelor procurorului, dacă circumstanțele și materialele cauzei demonstrează necesitatea evaluării performanțelor acestuia. 


(7) Hotărîrea cu privire la aplicarea sancțiunii de retrogradare în funcție și hotărîrea cu privire la aplicarea sancțiunii de eliberare din funcția de procuror se transmit Consiliului Superior al Procurorilor pentru înaintarea propunerii corespunzătoare Procurorului General. Propunerea se prezintă după expirarea termenului de contestare. 

(8) Hotărîrea privind cauza disciplinară este constituită din partea introductivă, expunerea faptelor, partea motivatorie și partea dispozitivă. Forma şi conținutul hotărîrii se aprobă prin regulament al Consiliului Superior al Procurorilor.
Articolul 51. Inspecția procurorilor

(1) Inspecția procurorilor este o subdiviziune a Procuraturii Generale în cadrul căreia activează inspectori cu statut de funcționari publici cu statut special. 

(2) În funcția de inspector se numește persoana aleasă prin concurs public, care întrunește următoarele condiții:

a) deține diploma de licențiat în drept sau echivalentul acesteia;

b) are o vechime în specialitatea juridică de cel puțin 7 ani;

c) nu a fost anterior constatată vinovăția de săvîrșirea unei infracțiuni;
d) se bucură de o reputație ireproșabilă, în condițiile stabilite la art. 20 alin. (2) din prezenta lege.

(3) Concursul pentru selectarea inspectorilor este organizat de Procuratura Generală.

(4) În funcția de inspector nu pot fi numiți procurori în funcție. 

(5) Inspecția procurorilor este condusă de către un inspector-șef și este subordonată direct Procurorului General. Structura și atribuțiile Inspecției procurorilor sînt stabilite prin regulament aprobat de Procurorul General și care se publică în Monitorul Oficial al Republicii Moldova.

(6) Inspecția procurorilor are următoarele competențe:

a) efectuează verificarea activității organizatorice a procurorilor și procuraturilor;

b) examinează sesizările privind faptele care pot constitui abateri disciplinare; 

c) ține evidența statistică a tuturor sesizărilor și rezultatele verificării acestora;

d) pregătește informații pentru evaluarea performanțelor procurorului și promovarea acestuia în altă funcție;

e) pregătește raportul anual al activității sale.
Sancțiunea a 3-a
Răspunderea patrimonială



Articolul 52. Răspunderea patrimonială

(1) Statul răspunde patrimonial pentru prejudiciile cauzate prin acțiunile procurorului în exercițiul funcției, în condițiile Legii nr. 1545-XIII din               25 februarie 1998 privind modul de reparare a prejudiciului cauzat prin acțiunile ilicite ale organelor de urmărire penală, ale procuraturii și ale instanțelor judecătorești . 

(2) Pentru repararea prejudiciului, persoana are dreptul să înainteze acțiune numai împotriva statului, reprezentat de Ministerul Justiției.
(3) Procurorul poartă răspundere patrimonială doar în cazul constatării prin hotărîre judecătorească a vinovăției acestuia pentru acțiuni ilicite calificate drept infracțiuni.

(4) Termenul de prescripție a dreptului la acțiune în cazurile prevăzute de prezentul articol este de 3 ani de la data apariției dreptului, dacă legea nu prevede alte termene.

Capitolul  VIII
Transferul, delegarea, detașarea, suspendarea
și eliberarea din funcție a procurorului

Articolul 53. Transferul, delegarea și detașarea 

(1) Transferul procurorului într-o altă funcție se face prin concurs, în condițiile prevăzute de prezenta lege.

(2) În cazul în care o procuratură nu poate funcționa din cauza lipsei temporare a unor procurori, existenței unor funcții vacante, precum și în alte cazuri, Procurorul General, la propunerea procurorului-șef al procuraturii respective, poate delega procurori de la alte procuraturi, fără acordul lor, pe o durată de pînă la o lună pe parcursul unui an, iar cu consimțămîntul scris al procurorului, acesta poate fi delegat pentru o perioadă de pînă la 6 luni. 

(3) În scopul investigării unei cauze concrete, procurorul desemnat în calitate de membru al grupului de urmărire penală poate fi delegat într-o altă procuratură pentru o perioadă de pînă la 6 luni fără acordul acestuia.  

(4) Procurorul poate fi detașat din funcție, cu consimțămîntul său pentru îndeplinirea unei funcții în cadrul Consiliului Superior al Procurorilor, Institutului Național al Justiției, ca Agent Guvernamental, în cadrul instituțiilor internaționale, ale Uniunii Europene, ale altor state sau în scopul desfășurării activităților în proiecte finanțate de aceste instituții, pe un termen de pînă la 4 ani. În perioada detașării, procurorului i se păstrează statutul. Cheltuielile procurorului legate de detașare conform prezentului alineat se compensează. Dacă funcția în care procurorul se detașează presupune remunerarea și compensarea cheltuielilor legate de această detașare, salariul funcției de bază și compensațiile pentru cheltuieli nu se achită.

(5) Dacă salariul prevăzut pentru funcția în care procurorul se deleagă ori se detașează este inferior celui de care beneficia în funcția anterioară, se va păstra salariul funcției de bază.

(6) Perioada de detașare în alte instituții se include în vechimea în muncă în funcția de procuror.

(7) La expirarea termenului pentru care a fost detașat, procurorului i se acordă o altă funcție de procuror vacantă, cu excepția funcției de procuror-șef.

(8) Decizia privind detașarea procurorului se ia de către Procurorul General cu acordul Consiliul Superior al Procurorilor.

Articolul 54. Suspendarea din funcție 

(1) Procurorul în privința căruia este pornită urmărirea penală poate fi suspendat provizoriu din funcție de către Procurorul General, cu acordul Consiliului Superior al Procurorilor. În situații ce nu suferă amînare, Procurorul General poate suspenda procurorul fără acordul Consiliului Superior al Procurorilor, pînă la următoarea ședință a Consiliului Superior al Procurorilor.

(2) Procurorul este suspendat din funcție prin ordin al Procurorului General, fără implicarea Consiliului Superior al Procurorilor atunci cînd i se acordă concediu de maternitate și concediu pentru îngrijirea copilului pînă la vîrsta de 6 ani.

(3) Suspendarea din funcție a procurorului în cazurile enumerate la alin. (2), nu atrage anularea garanțiilor materiale și sociale.

(4) În cazul prevăzut la alin. (1), dacă nu a fost probată vinovăția procurorului sau dacă a fost pronunțată o sentință de achitare ori de încetare a procesului penal pe motiv de reabilitare, suspendarea din funcție încetează, iar procurorul este restabilit în toate drepturile anterioare.


(5) În cazurile prevăzute la alin. (2), la expirarea termenului de suspendare din funcție, procurorului i se acordă funcția pe care a deținut-o pînă la suspendare sau, cu consimțămîntul lui, i se acordă o altă funcție de procuror echivalentă.

(6) Procurorul poate ataca hotărîrea privind suspendarea sa din funcție în instanța de judecată, în condițiile legii.


   
Articolul 55. Condițiile de încetare a raporturilor de serviciu ale procurorului

Raporturile de serviciu ale procurorului încetează în următoarele cazuri:

a) în circumstanțe ce nu depind de voința părților;

b) eliberare din funcție.

Articolul 56. Încetarea raporturilor de serviciu în circumstanțe ce nu depind de voința părților

(1) Raporturile de serviciu încetează de drept în circumstanțe ce nu depind de voința părților în cazul:

a) pierderii cetățeniei Republicii Moldova; 

b) atingerii vîrstei de 65 de ani;

c) expirării termenului pentru care a fost numit în funcție, în cazul refuzului de a fi numit într-o altă funcție de procuror;

d) devenirii irevocabile a hotărîrii prin care se constată vinovăția în comiterea unei infracțiuni;

e) privării de dreptul de a ocupa anumite funcții sau de a exercita o anumită activitate, ca pedeapsă de bază sau ca pedeapsă complementară, în temeiul hotărîrii judecătorești definitive prin care s-a dispus această sancțiune;

f) declarării prin hotărîre judecătorească definitivă ca fiind dispărut fără urmă;

g) decesului sau declarării prin hotărîre judecătorească definitivă a decesului procurorului;

h) rămînerii definitive a hotărîrii judecătorești privind limitarea sau lipsirea de capacitatea de exercițiu; 

i) constatării, ulterior numirii în funcție, a cel puțin unui motiv din cauza căruia persoana nu ar fi putut fi numită în funcția de procuror.

(2) Încetarea raporturilor de serviciu în circumstanțe ce nu depind de voința părților se face prin ordin al Procurorului General în termen de 5 zile lucrătoare de la intervenirea sau aducerea la cunoștința Procurorului General a cazului respectiv. 

(3) Încetarea mandatului Procurorului General în temeiurile prevăzute la alin. (1) se constată prin decret al Președintelui Republicii Moldova. 
Articolul 57. Eliberarea din funcție

(1) Procurorul, procurorul-șef și adjuncții Procurorului General sînt eliberați din funcție în cazul:

a) depunerii cererii de eliberare din proprie inițiativă;

b) refuzului de a fi transferat în altă procuratură sau subdiviziune a procuraturii,  dacă procuratura sau subdiviziunea procuraturii în care a activat se lichidează sau se reorganizează;

c) refuzului de a se conforma sancțiunii disciplinare de retrogradare în funcție; 

d) aplicării sancțiunii disciplinare de eliberare din funcția de procuror, în momentul în care aceasta a devenit irevocabilă; 

e) obținerii calificativului „insuficient” la două evaluări consecutive sau eșuării evaluării performanțelor;

f) neprezentării, din motive neîntemeiate, de două ori consecutiv, pentru evaluarea performanțelor;

g) înscrierii în calitate de candidat în campanie electorală pentru alegeri în Parlament sau în autorităţile administrației publice locale;

h) rămînerii definitive a actului prin care s-a constatat starea de incompatibilitate sau de încălcare a interdicțiilor;

i) considerării ca fiind inapt de muncă din punct de vedere medical pentru îndeplinirea atribuțiilor;

j) numirii într-o funcție incompatibilă cu funcția de procuror.

(2) În cazurile prevăzute la alin. (1) lit. a) – c)  eliberarea din funcție se face prin ordinul Procurorului General în temeiul cererii sau, respectiv, al refuzului, prezentate în scris.

(3) Eliberarea din funcție a procurorului, procurorului-șef sau adjunctului Procurorului General în temeiurile prevăzute la alin. (1) lit. b) - j) se face în termen de 5 zile de la intervenirea sau aducerea la cunoștința Procurorului General a cazului respectiv, prin ordinul Procurorului General, care se comunică procurorului vizat în termen de 5 zile lucrătoare de la emitere, însă anterior datei eliberării din funcție.

(4) Ordinul Procurorului General privind eliberarea din funcție poate fi contestat în instanța de judecată în modul stabilit de lege.

(5) În cazul anulării hotărîrii de eliberare din funcție, procurorul va fi repus în toate drepturile, plătindu-i-se, conform legii, drepturile bănești de care a fost privat.

(6) Procurorul General poate fi eliberat din funcție înainte de expirarea mandatului, de către Președintele Republicii Moldova, în cazurile prevăzute la alin.(1) lit. a), d), g), h) și i). În cazurile prevăzute la alin. (1) lit. h), eliberarea din funcție a Procurorului General se face în baza hotărîrii judecătorești irevocabile sau a hotărîrii Consiliului Superior al Procurorilor.

Capitolul  IX
Protecția de stat a procurorului. Asigurarea 
materială și socială a procurorului

Articolul 58. Protecția de stat a procurorului și a membrilor lui  de familie

(1) Procurorul, membrii lui de familie și averea lor se află sub protecția statului. La cererea motivată a procurorului, în care invocă existența unui pericol pentru viața, sănătatea sa ori a familiei sale, pentru integritatea averii sale, organele afacerilor interne sînt obligate să ia măsurile de rigoare în vederea asigurării securității procurorului și a membrilor lui de familie, a integrității bunurilor acestora. 

(2) Atentarea la viața și la sănătatea procurorului, distrugerea sau deteriorarea bunurilor, amenințarea cu omor, cu violență sau cu deteriorarea bunurilor, precum și atentarea la viața și la sănătatea rudelor lui apropiate (părinți, soț, soție, copii), în legătură cu exercitarea atribuțiilor de serviciu, atrag răspundere penală. 

(3) Procurorul are dreptul la compensarea cheltuielilor efectuate în interes de serviciu.

Articolul 59. Salarizarea 

(1) Salariul procurorului se stabilește în funcție de salariul judecătorului. Salariul de funcție al procurorului se stabilește în funcție de nivelul procuraturii în care își desfășoară activitatea și de vechimea în funcția de procuror. 

(2) Salariul procurorului reprezintă 90% din:

a) salariul judecătorului Curții Supreme de Justiție, pentru procurorul din Procuratura Generală și procuratura specializată, cu vechimea în muncă corespunzătoare;

b) salariul judecătorului din judecătorie, pentru procurorul din procuratura teritorială și  procuratura UTA Găgăuzia, cu vechimea în muncă corespunzătoare.

(3) Pentru exercitarea funcțiilor de conducere, procurorul beneficiază de următorul spor calculat în raport procentual față de salariul său de funcție:

a) 20% ─ pentru exercitarea funcției de Procuror General;

b) 15% ─ pentru exercitarea funcției de adjunct al Procurorului General și procuror-șef al procuraturii specializate;

c) 12% ─ pentru exercitarea funcției de procuror-șef al subdiviziunii în Procuratura Generală și procurorul-adjunct al procuraturii specializate;

d) 9% ─ pentru exercitarea funcției de șef al secției în Procuratura Generală și pentru exercitarea funcției de procuror-șef al procuraturii teritoriale;

e) 7% ─ pentru exercitarea funcției de adjunct al procurorului-șef al procuraturii teritoriale.

(4) Condiţiile şi modul de salarizare a procurorilor sînt stabilite de Legea nr.328 din 23 decembrie 2013 privind salarizarea judecătorilor. 

Articolul 60. Concediul și zilele de odihnă

(1) Procurorul are dreptul la un concediu anual plătit de 35 de zile calendaristice. 

(2) În cazul în care vechimea în muncă în funcția de procuror depășește      5, 10 și 15 ani, concediul de odihnă anual plătit se mărește cu 3, 5 și, respectiv,    7  zile calendaristice. 

(3) Procurorului i se acordă concediu prin ordin al Procurorului General, în conformitate cu programul de acordare a concediilor de odihnă anuale procurorilor, aprobat de Procurorul General.

(4) Activitatea desfășurată în zilele de sărbătoare nelucrătoare și/sau în zilele de repaus la indicația procurorului-șef, se compensează procurorului proporțional cel mult 14 zile de odihnă calendaristice anual. Modul de acordare a zilelor suplimentare se stabilește în Regulamentul Procuraturii. Pentru activitatea desfășurată în zilele de sărbătoare nelucrătoare și/sau în zilele de repaus procurorul nu este remunerat suplimentar.

(5) Se interzice neacordarea de concediu anual procurorului. 

Articolul 61. Alte garanții sociale 

(1) În exercițiul funcției, procurorii beneficiază de asistență medicală în conformitate cu Legea nr.1585-XIII din 27 februarie 1998 cu privire la asigurarea obligatorie de asistență medicală.

(2) La încetarea raporturilor de serviciu a procurorului cu o vechime în funcția de procuror mai mare de zece ani, în temeiul art. 56 alin. (1) lit. b) și c) sau art. 57 alin. (1) lit. a) și b),  dacă circumstanțele care determină încetarea raporturilor de muncă nu afectează prestigiul Procuraturii și reputația procurorilor, acestuia îi este plătită o indemnizație unică de concediere egală cu 50% din produsul înmulțirii ultimului salariu lunar la numărul de ani complet lucrați în funcția de procuror. În calculul indemnizației unice de concediere pentru procurorul reîntors în funcție se ia timpul activității în funcția de procuror de la data încetării ultimei demisii.
(3) Viața și bunurile procurorului sînt supuse asigurării de stat obligatorii de la bugetul de stat, prevăzute în bugetul Procuraturii. 

(4) Suma de asigurare se plătește în caz: 

a) de deces al procurorului, în legătură cu exercitarea funcției, dacă decesul a survenit ca urmare a unor leziuni corporale sau a altor vătămări violente ale sănătății, succesorilor lui sub forma unei indemnizații unice egale cu produsul înmulțirii salariului de funcție al decedatului la numărul de ani compleți pe care acesta nu i-a supraviețuit pînă la atingerea limitei de vîrstă, dar nu mai puțin de  15 salarii de funcție ale decedatului; 

b) de mutilare a procurorului sau de o altă vătămare violentă a sănătății în legătură cu exercitarea funcției, ce exclude posibilitatea de a continua activitatea profesională, sub forma unei compensații lunare egale cu salariul de funcție pe care l-a avut în funcția de procuror; 

c) de moarte violentă sau deces al procurorului ca urmare a unor leziuni corporale sau a altor vătămări violente ale sănătății în legătură cu exercitarea funcției, membrilor lui de familie inapți pentru muncă, aflați în întreținerea lui, sub forma unei indemnizații lunare egale cu diferența dintre partea ce le revenea din salariul de funcție al celui decedat și pensia stabilită în legătură cu pierderea întreținătorului, fără a se lua în calcul indemnizația unică. 

(5) Dacă la data eliberării din funcție există o procedură contravențională în legătură cu exercitarea atribuțiilor de serviciu sau o urmărire penală împotriva procurorului, plata indemnizației prevăzute la alin. (2) se suspendă pînă la soluționarea irevocabilă a cauzei. În cazul constatării vinovăției procurorului în aceste cauze, indemnizația prevăzută la alin. (2) nu se acordă.
(6) Procurorul beneficiază de alte garanții sociale în conformitate cu legislația muncii în măsura în care aceasta nu contravine prezentei legi.

(7) Prejudiciul material cauzat în legătură cu activitatea de serviciu a procurorului prin deteriorarea sau nimicirea bunurilor acestuia, a bunurilor membrilor lui de familie sau ale rudelor apropiate, se repară integral de la bugetul Procuraturii. 

Articolul 62. Asigurarea cu pensie 

Procurorii au dreptul la pensie conform Legii privind pensiile de asigurări sociale de stat.

Articolul 63. Legitimația de procuror 

(1) La numire în funcție, procurorul primește legitimație de un model aprobat de Consiliul Superior al Procurorilor. 

(2) Legitimația de procuror este eliberată de Procurorul General și servește ca document care confirmă identitatea și funcția procurorului. 

(3) La încetarea raporturilor de serviciu, precum și în perioada suspendării din funcție în temeiul art. 54 alin. (1) sau înlăturării procurorului de la îndeplinirea obligațiilor de serviciu, legitimația se retrage. 

Titlul  III
ORGANELE DE AUTOADMINISTRARE

DIN CADRUL PROCURATURII

Articolul 64. Autoadministrarea Procuraturii

(1) Autonomia Procuraturii se manifestă prin independența organizațională și funcțională a acesteia și care se realizează prin autoadministrare și reprezintă dreptul și capacitatea reală a Procuraturii de a soluționa problemele funcționale în mod autonom și responsabil. 
(2) Autoadministrarea Procuraturii se realizează în baza principiilor reprezentativității și eligibilității organelor de autoadministrare ale Procuraturii, precum și în baza angajării răspunderii lor pentru exercitarea în mod corespunzător a funcțiilor delegate.

(3) Organele autoadministrării Procuraturii sînt Adunarea Generală a Procurorilor,  Consiliul Superior al Procurorilor și colegiile din subordinea acestuia – Colegiul pentru selecția și cariera procurorilor, Colegiul de evaluare a performanțelor procurorilor și Colegiul de disciplină și etică.

Capitolul X
ADUNAREA GENERALĂ A PROCURORILOR
Articolul 65. Adunarea Generală a Procurorilor

(1)  Adunarea Generală a Procurorilor este constituită din procurorii Procuraturii Republicii Moldova.

(2) Adunarea Generală a Procurorilor se convoacă anual de către Consiliul Superior al Procurorilor. 

(3) Adunarea Generală a Procurorilor poate fi convocată și în cazuri excepționale, la inițiativa Procurorului General, a Consiliului Superior al Procurorilor ori de o treime din procurori, în scopul examinării chestiunilor de importanță majoră pentru activitatea Procuraturii,

(4) Anunțul privind data ședinței ordinare, proiectul agendei ședinței, materialele ce urmează a fi examinate în cadrul ședinței se plasează pe pagina web a Procuraturii și Consiliului Superior al Procurorilor cu cel puțin o lună înainte de data ședinței.  Propunerile de modificare sau de completare a agendei Adunării se admit și pe parcursul ședinței.

(5) Ședința Adunării Generale a Procurorilor se deschide de către președintele Consiliul Superior al Procurorilor, care transmite conducerea ședinței președintelui ales de către Adunarea Generală a Procurorilor.

(6) Președintele și secretarul ședinței Adunării Generale a Procurorilor se aleg, la propunerea procurorilor prezenți la ședință, cu votul deschis al majorității simple a acestora. 

(7) Adunarea Generală a Procurorilor este deliberativă dacă la ea participă majoritatea simplă a procurorilor în exercițiu. Același cvorum este necesar și pentru desfășurarea ședințelor extraordinare ale Adunării Generale a Procurorilor.

(8) Hotărîrile Adunării Generale a Procurorilor se adoptă cu votul majorității simple a procurorilor prezenți și se semnează de către președintele și secretarul ședinței. Hotărîrile Adunării Generale a Procurorilor cu privire la alegerea membrilor Consiliului Superior al Procurorilor, Colegiului pentru selecția și cariera procurorilor, Colegiului de evaluare a performanțelor procurorilor și Colegiului de disciplină şi etică se adoptă prin vot secret. La decizia Adunării Generale a Procurorilor pot fi adoptate prin vot secret și alte hotărîri.

(9) Pentru organizarea procedurii de alegere a procurorilor în Consiliul Superior al Procurorilor și colegiile sale, Adunarea Generală a Procurorilor desemnează, cu majoritate de voturi, comisii speciale, componența și activitatea cărora se stabilesc prin regulament al Adunării Generale a Procurorilor. 

(10) Hotărîrile Adunării Generale a Procurorilor se publică pe pagina web a Procuraturii Generale și Consiliului Superior al Procurorilor și sînt obligatorii pentru executare de către organele autoadministrării Procuraturii și de către procurori.

Articolul 66. Competența Adunării Generale a Procurorilor

(1) Adunarea Generală a Procurorilor se întrunește pentru: 

a) alegerea, din rîndul procurorilor, a membrilor Consiliului Superior al Procurorilor și colegiilor sale și a supleanților; 

b) audierea raportului despre activitatea Procuraturii, prezentat de către Procurorul General și raportului despre activitatea Consiliului Superior al Procurorilor, prezentat de către președintele acestuia;

c) prezentarea de către Procurorul General și dezbaterea priorităților privind activitatea Procuraturii pentru anul următor, după consultarea acestora cu Consiliul Superior al Procurorilor;

d) aprobarea Codului de etică al procurorilor și modificărilor la acesta, care se publică în Monitorul Oficial al Republicii Moldova;

e) adoptarea și modificarea Regulamentului Adunării Generale a Procurorilor;

f) examinarea și deciderea asupra altor chestiuni referitoare la activitatea Procuraturii.

(2) În termen de 20 de zile lucrătoare de la ședința Adunării Generale a Procurorilor, propunerile și întrebările înaintate în cadrul ședinței se examinează de către subiectul căruia i-au fost adresate, care urmează să ia decizii în privința acestora și să le publice pe paginile web a Consiliului Superior al Procurorilor și, respectiv, Procuraturii Generale.  

(3) Regulamentele aprobate de Adunarea Generală a Procurorilor se publică în Monitorul Oficial al Republicii Moldova.

Capitolul  XI
Consiliul Superior al Procurorilor


Secțiunea 1. Dispoziții generale

Articolul 67. Consiliul Superior al Procurorilor

(1) Consiliul Superior al Procurorilor este un organ independent, cu statut de persoană juridică, format în vederea participării la procesul de constituire, funcționare și asigurare a autoadministrării sistemului Procuraturii.
(2) Consiliul Superior al Procurorilor este garantul independenței și imparțialității procurorilor. 

Articolul 68. Componența Consiliului Superior al Procurorilor

(1) Consiliul Superior al Procurorilor este constituit din 12 membri.

(2) Din Consiliul Superior al Procurorilor fac parte de drept: Procurorul General, președintele Consiliului Superior al Magistraturii, ministrul justiției.

(3) Șase membri ai Consiliului Superior al Procurorilor sînt aleși de către Adunarea Generală a Procurorilor, din rîndul procurorilor în funcție, prin vot secret, direct și liber exprimat, după cum urmează:

a) doi membri din rîndul procurorilor Procuraturii Generale;

b) patru membri din rîndul procurorilor de la procuraturile teritoriale și de la cele specializate.

(4) Trei membri ai Consiliului Superior al Procurorilor sînt aleși, prin concurs, din rîndul societății civile, după cum urmează: unul de către președinte, unul de către Parlament, unul de către Consiliul Uniunii Avocaților. 

(5) Sînt considerați aleși membri ai Consiliului Superior al Procurorilor procurorii care au acumulat cel mai mare număr de voturi la Adunarea Generală a Procurorilor. Următorii procurori din lista candidaților care au acumulat cel mai mare număr de voturi suplinesc vacanța funcției în ordinea descrescătoare a numărului de voturi acumulat. 

(6) Candidații la funcția de membru al Consiliului Superior al Procurorilor, trebuie să se bucure de reputație ireproșabilă și să aibă autoritate recunoscută în domeniul său de activitate.

(7) Nu pot fi membri ai Consiliului Superior al Procurorilor procurorii care au sancțiuni disciplinare nestinse și persoanele care au fost declarate vinovate în comiterea unei infracțiuni. 

(8) Procurorii aleși în funcția de membru al Consiliului Superior al Procurorilor se detașează din funcție pe durata exercitării mandatului.   
(9) Membrii Consiliului Superior al Procurorilor, cu excepția membrilor de drept, nu pot exercita o altă activitate remunerată, decît cea didactică, de creație, științifică sau în cadrul asociațiilor obștești.

Articolul 69. Competența Consiliului Superior al Procurorilor

(1) Consiliul Superior al Procurorilor are următoarele competențe:

a) organizează concursul pentru selectarea candidatului la funcția de Procuror General, pe care îl propune Președintelui Republicii Moldova;

b) aprobă regulamentele privind activitatea sa, funcționarea colegiilor sale și alte regulamente care îl vizează;

c) elaborează și aprobă regulamentele privind procedura de selectare și cariera procurorilor;

d) elaborează proiectul regulamentului Adunării Generale a Procurorilor și proiectele de amendare a acestuia; 

e) organizează concursul, selectează și numește membrii colegiilor din rîndul societății civile;

f) examinează contestațiile împotriva hotărîrilor colegiilor;

g) face propuneri Procurorului General de numire, promovare, detașare, suspendare în condițiile Codului de procedură penală și a prezentei legi și eliberare din funcție a procurorilor;
h) stabilește numărul de procurori în fiecare procuratură;

i) participă la depunerea jurămîntului de către procurori și Procurorul General;
j) desemnează procurorii în cadrul Consiliului Institutului Național al Justiției; 

k) aprobă strategia privind formarea inițială și continuă a procurorilor și prezintă avizul asupra planului de acțiuni pentru implementarea acestei strategii; 

l) examinează și prezintă opinia asupra regulamentului de organizare a concursului de admitere în Institutul Național al Justiției, asupra programelor didactice și a planurilor de învățămînt pentru cursurile de formare inițială și continuă în cadrul Institutului Național al Justiției, asupra regulamentului de organizare a concursului pentru suplinirea posturilor didactice, precum și asupra componenței comisiilor pentru examenele de admitere și de absolvire a Institutului Național al Justiției;

m) stabilește numărul de locuri scoase la concursul de admitere pentru instruirea inițială a procurorilor în cadrul Institutului Național al Justiției; 

n) examinează adresări ale cetățenilor, procurorilor, privind chestiunile date în competența sa; 

o) elaborează proiectul Codului de etică a procurorilor, precum și modificări la acesta și le propune Adunării Generale pentru aprobare;

p) aprobă proiectul bugetului său, pe care îl prezintă Ministerului Finanțelor;
q) aprobă structura aparatului Consiliului Superior al Procurorilor, numește, promovează, transferă și eliberează din funcție angajații aparatului, aplică faţă de aceştia măsuri de încurajare și sancțiuni disciplinare;

r) participă la elaborarea proiectului bugetului Procuraturii și îl avizează;

s) participă la elaborarea planurilor de dezvoltare strategică a Procuraturii;

ş) avizează proiectele priorităților anuale privind activitatea Procuraturii, elaborate de Procurorul General.

(2) Regulamentele aprobate de Consiliul Superior al Procurorilor se publică în Monitorul Oficial al Republicii Moldova.
Articolul 70. Președintele Consiliului Superior al Procurorilor

(1) Președintele Consiliului Superior al Procurorilor este ales dintre membrii aleși din rîndul procurorilor, prin vot secret, pe un termen de 4 ani, cu votul majorității membrilor lui. 

(2) În absența președintelui, atribuțiile lui sînt exercitate de un membru numit de  Consiliul Superior al Procurorilor. 

(3) Președintele Consiliului beneficiază de un salariu în cuantum de 80% din salariul Procurorului General sau de salariul său în funcția de procuror, deținută pînă la detașare, dacă acesta este mai mare. 

Articolul 71. Atribuțiile președintelui Consiliului Superior al Procurorilor

Președintele Consiliului Superior al Procurorilor are următoarele atribuții:

a) reprezintă Consiliul Superior al Procurorilor în relațiile interne și cele internaționale și coordonează activitatea acestuia;

b) prezidează ședințele Consiliului Superior al Procurorilor;
c) semnează actele emise de Consiliul Superior al Procurorilor;

d) prezintă Adunării Generale a Procurorilor raportul anual de activitate al Consiliului Superior al Procurorilor;

e)  exercită și alte atribuții prevăzute de lege.

Secțiunea a 2-a
Statutul de membru al Consiliului Superior al Procurorilor

Articolul 72. Durata mandatului de membru al Consiliul Superior al Procurorilor

(1) Mandatul membrilor aleși ai Consiliului Superior al Procurorilor este de 4 ani. Aceeași persoană nu poate deține funcția de membru al Consiliului Superior al Procurorilor două mandate consecutiv.
(2) Membrii aleși ai Consiliului Superior al Procurorilor își exercită mandatul pînă la alegerea noilor membri.

(3) Perioada de activitate în calitate de membru al Consiliului Superior al Procurorilor se include în stagiul profesional de procuror.

Articolul 73. Drepturile membrilor Consiliului Superior al Procurorilor
(1) Membrii Consiliului Superior al Procurorilor au dreptul:

a) să ia cunoștință și să participe la examinarea materialelor prezentate Consiliului Superior al Procurorilor spre examinare; 

b) să facă demersuri, să expună argumente și să prezinte materiale suplimentare; 

c) să propună spre examinare în ședință probleme ce țin de competența Consiliului Superior al Procurorilor;

d) să participe prin vot la adoptarea de hotărîri și să-și expună, după caz, opinia separată; 

e) să efectueze alte acțiuni în condițiile legii. 

(2) Membrii Consiliului Superior al Procurorilor aleși din rîndul procurorilor beneficiază de un salariu în cuantum de 75% din salariul Procurorului General sau își păstrează salariul său în funcția de procuror deținută pînă la detașare, dacă acesta este mai mare.
(3) Membrii Consiliului Superior al Procurorilor, reprezentanți ai societății civile, primesc o indemnizație lunară în mărime de 50% din salariul membrilor Consiliului Superior al Procurorilor din rîndul procurorilor. 

Articolul 74. Obligațiile și restricțiile membrilor Consiliului Superior al Procurorilor 
(1) Membrii Consiliului Superior al Procurorilor sînt obligați:

a) să asigure ocrotirea drepturilor și a libertăților procurorilor, a onoarei și a demnității lor în condițiile legii;

b) să contribuie la promovarea principiului independenței procurorului;

c) să respecte regimul informațiilor cu caracter personal, precum și a altor informații cu acces limitat, care le-au devenit cunoscute în exercitarea mandatului;

d) să voteze pro sau contra la adoptarea de hotărîri. 

(2) Pe durata mandatului, precum și în perioada de 6 luni după încetarea acestuia, membrii Consiliului Superior al Procuraturii nu pot participa la concursuri pentru numire sau promovare în funcția de procuror, inclusiv pentru funcția de Procuror General.



Articolul 75. Încetarea calității de membru al Consiliului Superior al Procurorilor

(1) Calitatea de membru al Consiliului Superior al Procurorilor încetează, după caz:

a) la depunerea cererii de renunțare la calitatea de membru; 

b) la expirarea mandatului; 

c) la obținerea calității de membru al colegiului din subordinea Consiliului Superior al Procurorilor;

d) la suspendarea sau la eliberarea din funcția de procuror;

e) la rămînerea definitivă a actului de constatare a incompatibilității; 
f)  la rămînerea definitivă a actului prin care s-a stabilit adoptarea de către acesta a unui act cu încălcarea dispozițiilor legale privind conflictul de interese;

g) la rămînerea definitivă a hotărîrii prin care s-a constatat vinovăția în săvîrșirea unei infracțiuni; 

h) în caz de imposibilitate a exercitării atribuțiilor pe o perioadă mai mare de 4 luni, constatată de Consiliul Superior al Procurorilor; 

i) la constatarea uneia din circumstanțele care nu ar fi permis alegerea sau numirea sa în calitate de membru al Consiliului Superior al Procurorilor;
j) la deces. 

(2) Membrii Consiliului Superior al Procurorilor nu pot fi revocați. În cazul circumstanțelor stabilite la alin. (1), mandatul încetează de drept.

Secțiunea a 3-a
Organizarea activității Consiliului Superior al Procurorilor

 Articolul 76. Ședințele Consiliului Superior  al Procurorilor

(1) Consiliul Superior al Procurorilor se întrunește ori de cîte ori este nevoie, dar nu mai rar decît o dată în lună. 

(2) Prima ședință a Consiliului Superior al Procurorilor este convocată de către Procurorul General în termen de 10 zile lucrătoare de la data Adunării Generale a Procurorului.

(3) Ședințele Consiliului Superior al Procurorilor sînt publice, cu excepția cazurilor cînd, în scopul respectării regimului informațiilor specificate la art. 74 alin. (1) lit. c) , consiliul decide, prin hotărîre, că ședința sau o parte a acesteia urmează a fi închisă.
(4) Ședința Consiliului Superior al Procurorilor este deliberativă, dacă la ea participă cel puțin 2/3 din membri. 

(5) Agenda ședinței se plasează pe pagina web a Consiliului Superior al Procurorilor nu mai tîrziu de 2 zile lucrătoare  înainte de data desfășurării ședinței.

(6) Hotărîrile se adoptă prin vot deschis, în ședință publică, cu votul majorității membrilor prezenți ai Consiliului Superior al Procurorilor.

(7) Hotărîrile Consiliului Superior al Procurorilor sînt motivate, se semnează de toți membrii prezenți la ședință și se publică, în termen de 10 zile lucrătoare de la data emiterii lor, pe pagina web a Consiliului Superior al Procurorilor. Hotărîrile Consiliului Superior al Procurorilor se semnează olograf sau, după caz, cu aplicarea semnăturii electronice.
(8) Ședințele Consiliului Superior al Procurorilor se înregistrează prin utilizarea mijloacelor video/audio. Înregistrarea ședinței se anexează la procesul-verbal. Procesul-verbal se întocmește în termen de 3 zile lucrătoare de la data la care a avut loc ședința, fiind semnat de președintele ședinței și de secretar și se plasează pe pagina web a Consiliului Superior al Procurorilor. 

Articolul 77. Recuzarea și abținerea 

(1) Membrul Consiliului Superior al Procurorilor nu poate participa la examinarea chestiunii din agendă dacă există circumstanțe care exclud participarea lui la examinare sau care ar trezi îndoieli privind obiectivitatea lui. În cazul în care există astfel de circumstanțe, membrul Consiliului Superior al Procurorilor este obligat să facă declarație de abținere. 

(2) Pentru motivele indicate la alin. (1), membrul Consiliului Superior al Procurorilor poate fi recuzat. 

(3) Cererea de recuzare și declarația de abținere trebuie să fie motivate.

(4) Membrul, recuzarea sau abținerea căruia a fost invocată, nu participă la examinarea cererii de recuzare sau declarației de abținere.

Articolul 78. Contestarea hotărîrilor Consiliului Superior al Procurorilor

(1) Hotărîrile Consiliului Superior al Procurorilor pot fi contestate la Curtea Supremă de Justiție, de orice persoană afectată într-un drept al său, în termen de 10 zile lucrătoare din data comunicării.
(2) Contestațiile împotriva hotărîrilor Consiliului Superior al Procurorilor se examinează de completul care examinează contestațiile împotriva hotărîrilor Consiliului Superior al Magistraturii.


 
Articolul 79. Bugetul Consiliului Superior al Procurorilor

(1) Consiliul Superior al Procurorilor se finanțează de la bugetul de stat în limita alocațiilor bugetare aprobate prin legea bugetară anuală.

(2) Bugetul Consiliului Superior al Procurorilor se elaborează, se aprobă și se administrează în conformitate cu principiile, regulile și procedurile, stabilite de legislația în domeniul finanțelor publice și responsabilității bugetar-fiscale.

(3) Președintele Consiliului Superior al Procurorilor organizează și implementează sistemul de management financiar și control intern și poartă răspundere managerială pentru administrarea bugetului și a patrimoniului public aflat în gestiunea Consiliului Superior al Procurorilor. 
(4) Salarizarea membrilor Consiliului Superior al Procurorilor detașați din funcția de procuror, a președintelui acestuia, achitarea indemnizației lunare membrilor Consiliului, reprezentanți ai societății civile, precum și salarizarea personalului din aparatul Consiliului Superior al Procurorilor, se face din contul bugetului Consiliului Superior al Procurorilor.

Articolul 80. Aparatul Consiliului Superior al Procurorilor

(1) Consiliul Superior al Procurorilor dispune de aparat, care asigură activitatea consiliului și a colegiilor. 

(2) Aparatul Consiliului Superior al Procurorilor este compus din funcționari publici și personal tehnic. Funcționarii publici din cadrul aparatului Consiliului Superior al Procurorilor sînt supuși reglementărilor Legii nr. 158-XVI din 4 iulie 2008 cu privire la funcția publică și statutul funcționarului public și sînt salarizați în condițiile legii. Personalul tehnic este supus reglementărilor legislației muncii, fiind salarizat în condițiile legii.
(3) Structura, statul de personal și activitatea aparatului sînt reglementate prin regulament aprobat de Consiliul Superior al Procurorilor. 

Secțiunea a 4-a
Organele Consiliului Superior al Procurorului

Articolul 81. Organele care funcționează în subordinea Consiliului Superior al Procurorilor 

În subordinea Consiliului Superior al Procurorilor funcționează:

a) Colegiul pentru selecția și cariera procurorilor;

b) Colegiul de evaluare a performanțelor procurorilor;

c) Colegiul de disciplină şi etică;

Articolul 82. Componența colegiilor 

(1) Colegiile din subordinea Consiliului Superior al Procurorilor sînt constituite din 7 membri:

a) 5 sînt aleși de Adunarea Generală din rîndul procurorilor;

b) 2 sînt aleși de către Consiliul Superior al Procurorilor, prin concurs public, din reprezentanții societății civile.

(2) Sînt considerați aleși membri ai colegiului primii 5 procurori care au acumulat cel mai mare număr de voturi la Adunarea Generală a Procurorilor. Următorii procurori din lista candidaților care au acumulat cel mai mare număr de voturi suplinesc vacanța funcției în ordinea descrescătoare a numărului de voturi acumulat. 

(3) Consiliul Superior al Procurorilor alege un supleant pentru reprezentanții societății civile, conform procedurii prevăzute pentru alegerea reprezentanților societății civile. 

(4) Pot candida la funcția de membru al colegiului persoanele care întrunesc condițiile prevăzute de art. 68 alin. (6) și (7).

(5) În componența colegiului nu pot fi aleși membri ai Consiliului Superior al Procurorilor sau membri ai altui colegiu.  

(6) Membrii colegiului sînt aleși pe o perioada de 4 ani.

(7) Calitatea de membru al colegiului încetează în condițiile art. 75. În caz de încetare a mandatului de membru al colegiului înainte de expirarea termenului de 4 ani, membrul supleant va continua exercitarea mandatului.

(8) Președintele colegiului este ales prin vot secret din rîndul membrilor acestuia la prima ședință a colegiului. 

(9) Abținerea și recuzarea membrului colegiului se realizează în conformitate cu prevederile art. 77. 

(10) În cazul în care colegiul examinează o chestiune privind unul din membrii săi, acesta nu participă la examinarea subiectului respectiv.

(11) Membrii colegiului reprezentanți ai societății civile primesc o indemnizație lunară în mărime de 50% din salariul membrilor Consiliului Superior al Procurorilor din rîndul procurorilor. Membrilor colegiului aleși din rîndul procurorilor li se reduce volumul de lucru pe perioada mandatului.

(12) Competența, modul de organizare și de funcționare a colegiilor sînt stabilite prin prezenta lege și prin regulamentele aprobate de Consiliul Superior al Procurorilor.

(13) În vederea exercitării atribuțiilor lor, colegiile au dreptul să solicite procurorilor, autorităților publice, persoanelor juridice de drept public toate actele și informațiile de care au nevoie. 

(14) Procurorii, autoritățile publice, persoanele juridice de drept public au obligația să transmită colegiilor, în termenul stabilit de acestea, actele și informațiile solicitate. Colegiile au obligația să respecte,  în condițiile legii, regimul informațiilor cu acces limitat care le-au devenit cunoscute. 

(15) Fiecare colegiu prezintă, anual, Consiliului Superior al Procurorilor, un raport privind activitatea sa pentru anul de referință, care se publică pe pagina web a Consiliului Superior al Procurorilor. 

Articolul 83. Ședințele colegiilor

(1) Fiecare colegiu se întrunește în ședințe ori de cîte ori este nevoie. 

(2) Prima ședință a colegiului este convocată și prezidată de către președintele Consiliului Superior al Procurorilor.

(3) Timpul și locul ședinței colegiului sînt stabilite de către președintele colegiului, după consultarea membrilor colegiului.

(4) Ședințele colegiului sînt prezidate de președintele colegiului. În cazul absenței președintelui colegiului, ședința este prezidată de membrul colegiului ales din rîndul membrilor prezenți la ședință. 

(5) Ședința colegiului este deliberativă dacă la ea participă cel puțin 5 membri ai colegiului.

(6) Ședințele colegiului se înregistrează prin utilizarea mijloacelor video/audio. Înregistrarea  ședinței se anexează la procesul-verbal. Procesul-verbal se întocmește în termen de 3 zile lucrătoare, fiind semnat de președintele ședinței și de secretar și se plasează pe pagina web a Consiliului. 

Articolul 84. Hotărîrile colegiilor 

(1) Hotărîrile colegiilor se emit în scris, sînt motivate și, în condițiile stabilite de prezenta lege, se semnează de președintele colegiului  și, după caz, de alte persoane și se publică pe pagina web a Consiliului Superior al Procurorilor. Hotărîrile privind evaluarea procurorului nu se publică, însă sînt date publicității rezultatele evaluării.

(2) Hotărîrile colegiilor se adoptă cu votul deschis al majorității membrilor aleși ai colegiului. 

(3) Prin derogare de la prevederile alin. (2), hotărîrile cu privire la selecția, evaluarea și cariera procurorului se adoptă conform procedurii prevăzute de prezenta lege. 

(4) Hotărîrile colegiilor sînt motivate, se semnează de toți membrii prezenți la ședință și se publică, în termen de 10 zile lucrătoare de la data emiterii lor, pe pagina web a Consiliului Superior al Procurorilor. Hotărîrile se semnează olograf sau, după caz, prin aplicarea semnăturii electronice.
(5) Hotărîrile colegiului se contestă la Consiliul Superior al Procurorilor, prin intermediul colegiului, în termen de 5 zile lucrătoare de la data pronunțării acestora. Contestația poate fi depusă, de către persoana în privința cărora hotărîrea a fost adoptată, iar în cazul procedurii disciplinare, și de către persoana care a depus sesizarea, precum și de Inspecția procurorilor. 
(6) Hotărîrile colegiilor se transmit aparatului Consiliului Superior al Procuraturii în următoarea zi după expirarea termenului de contestare.

Articolul 85. Examinarea contestațiilor împotriva hotărîrilor colegiilor 

(1) Contestațiile împotriva hotărîrilor adoptate de colegii se examinează în cel mult o lună de la data înregistrării la Consiliul Superior al Procurorilor.

(2) Despre ziua, ora și locul examinării contestațiilor se comunică, cu cel puțin 3 zile lucrătoare înainte de data desfășurării ședinței, procurorului vizat în hotărîrea contestată, candidatului la funcția de procuror care a depus plîngerea, inspectorului, precum și altor persoane, în condițiile prezentei legi.

(3) În urma examinării contestației, Consiliul Superior al Procurorilor decide:

a) menținerea hotărîrii contestate;

b) casarea hotărîrii contestate și adoptarea unei noi hotărîrii prin care soluționează cauza.

 Articolul 86. Competențele Colegiului pentru selecția și cariera procurorilor
(1) Colegiul pentru selecția și cariera procurorilor: 

a) examinează dosarele candidaților la funcția de procuror, actele prezentate de către candidați și cele referitoare la candidați; 

b) examinează dosarele și actele prezentate de către procurorii care solicită transferul sau promovarea într-o funcție superioara; 

c) organizează și desfășoară interviuri cu participanții la concurs; 

d) oferă punctaj participanților la concurs; 

e) adoptă hotărîri motivate cu privire la rezultatele concursului;

f) are alte atribuții prevăzute de lege sau regulamentele aprobate de Consiliul Superior al Procurorilor.

(2) Colegiul pentru selecția și cariera procurorilor examinează, în termen de cel mult 3 luni, materialele prezentate de către secretariatul Consiliului Superior al Procurorilor.

Articolul 87. Competențele Colegiului de evaluare 

Colegiul de evaluare: 

a) stabilește programul de evaluare a activității procurorilor; 

b) examinează dosarele procurorilor supuși evaluării, actele prezentate de către aceștia și actele referitoare la aceștia; 

c) organizează și desfășoară interviuri cu procurorii supuși evaluării; 

d) adoptă hotărîri cu privire la procurorii supuși evaluării. 

Articolul 88.  Competențele Colegiului de disciplină şi etică
Colegiul de disciplină şi etică:

a) examinează cauzele disciplinare în privinţa procurorilor primite de la Inspecția procurorilor  și aplică, după caz, sancțiuni disciplinare;

b) adoptă recomandări privind prevenirea abaterilor disciplinare în Procuratură și respectarea eticii procurorilor.    

Titlul  IV

PERSONALUL  PROCURATURII. BUGETUL PROCURATURII

Capitolul  XII

Personalul Procuraturii

Articolul 89. Personalul Procuraturii 

(1) În cadrul Procuraturii activează:

a) procurori;

b) funcționari publici;

c) personal tehnic.

(2) Personalul cu statut de funcționar public din subdiviziunile Procuraturii este format din consultanți ai procurorului, specialiști principali, specialiști coordonatori și specialiști.  Statutul funcționarilor publici din cadrul Procuraturii este reglementat de Legea nr. 158-XVI din 4 iulie 2008 cu privire la funcția publică și statutul funcționarului public. 

(3) Statutul consultantului procurorului este reglementat de Legea            nr. 158-XVI din 4 iulie 2008 cu privire la funcția publică și statutul funcționarului public, iar atribuțiile lui sînt reglementate de Codul de procedură penală al Republicii Moldova. 

(4) Personalul tehnic efectuează deservirea tehnică a Procuraturii, iar statutul său este reglementat de legislația muncii.

(5) Organizarea și funcționarea subdiviziunilor constituite din funcționari cu statut special, funcționari publici și celor constituite din personal tehnic ale Procuraturii, atribuțiile personalului din aceste subdiviziuni se stabilesc prin regulament, aprobat de Procurorul General.

Capitolul  XIII
Bugetul Procuraturii. Asigurarea organizatorică 
și tehnico-materială a Procuraturii
Articolul 90. Bugetul Procuraturii

(1) Procuratura se finanțează de la bugetul de stat în limita alocațiilor bugetare aprobate prin legea bugetară anuală.

(2) Bugetul Procuraturii este unic și este administrat de Procuratura Generală. 

(3) Proiectul bugetului Procuraturii este elaborat de către Procuratura Generală, cu avizul Consiliului Superior al Procurorilor.

(4) Elaborarea, aprobarea și administrarea bugetului Procuraturii are loc în conformitate cu principiile, regulile și procedurile, stabilite de legislația din domeniul finanțelor publice și responsabilității bugetar-fiscale.

Articolul 91. Asigurarea activității Procuraturii

(1) Autoritățile administrației publice centrale și locale sînt obligate să asigure  procuraturile cu încăperi de serviciu. 

(2) Asigurarea  procuraturilor cu tehnică criminalistică, cu mijloace de telecomunicație și computere, cu mijloace de transport auto de serviciu, condiții adecvate de lucru, de natură să ocrotească sănătatea și integritatea fizică și psihică a procurorului se efectuează de către Procuratura Generală din mijloace de la bugetul de stat.

(3) Activitățile economico-financiare, administrative, de secretariat și de arhivă sînt asigurate de subdiviziunile respective ale Procuraturii Generale ale căror atribuții se stabilesc prin regulament, aprobat de Procurorul General.  

Articolul 92. Informația statistică 

Procuratura Generală asigură, prin intermediul tehnologiilor informaționale, culegerea, prelucrarea, sistematizarea și analizarea informației statistice privind starea criminalității și activitatea Procuraturii, precum și publicarea periodică a acesteia. 
Articolul 93. Relațiile internaționale 

Procuratura poate să întrețină relații internaționale directe, să încheie contracte și acorduri cu instituții similare străine, în limitele stabilite de lege. 

Articolul 94. Sigiliul

Procuraturile din cadrul Procuraturii au sigiliu cu imaginea Stemei de Stat și cu denumirea lor.

Articolul 95. Paza 

(1) Paza sediilor și a altor bunuri ale Procuraturii, securitatea lucrătorilor acestora, ordinea publică în sediul procuraturii, controlul persoanelor la intrare și la ieșire din sediul procuraturii, sînt  asigurate gratuit de subdiviziunea specializată a Ministerul Afacerilor Interne.

(2) Paza de stat a Procurorului General este asigurată în condițiile legii.

Titlul  V

DISPOZIȚII  FINALE ȘI TRANZITORII
Articolul 96. 

Dispoziţiile prezentei legi se completează cu prevederile legislaţiei muncii, cu reglementările de drept comun civile, contravenţionale sau penale, după caz, în măsura în care nu contravin legislaţiei speciale care reglementează statutul şi activitatea procurorilor.

Articolul 97.

(1) Prezenta lege intră în vigoare la 1 ianuarie 2016, cu excepția prevederilor art. 17 alin. (10) – (12), în partea ce se referă la numirea Procurorului General de către Președintele Republicii Moldova, care vor intra în vigoare după modificarea corespunzătoare a Constituției Republicii Moldova. Pînă la data intrării în vigoare a modificărilor Constituției, se vor aplica prevederile art. 40 alin. (1) din Legea nr. 294-XVI din 25 decembrie 2008 cu privire la Procuratură în partea ce ține de organul care numește Procurorul General.
(2) Prevederile art. 5 lit. d) sînt în vigoare pînă la instituirea Registrului electronic al sesizărilor – R1.

(3) Procurorul General în funcție la data intrării în vigoare a prezentei legi își continuă mandatul pe termenul pentru care a fost numit.

(4) Primul mandat al primului adjunct al Procurorului General și al adjuncților Procurorului General în funcție la ziua intrării în vigoare a prezentei legi nu încetează odată cu numirea noului Procuror General.

(5) Interdicțiile cu privire la numărul mandatelor stabilite prin prezenta lege se extind și asupra mandatelor exercitate în temeiul legislației anterioare.

(6) Procurorii menționați în art. 25 alin. (4), care la ziua intrării în vigoare a prezentei legi sînt numiți în funcție pe o perioadă nedeterminată și au exercitat un mandat:

a) de pînă la 5 ani – își continuă mandatul pînă la 5 ani în cadrul primului mandat;

b) de 5 sau mai mulți ani – își încetează mandatul la data intrării în vigoare a prezentei legi, perioada respectivă considerîndu-se primul mandat, iar funcția respectivă se scoate la concurs.
(7) Procurorii indicați la alin. (6) lit. b) continuă exercitarea atribuțiilor procurorului-șef pînă la numirea noului procuror-șef.
(8) Procedurile disciplinare pendinte la ziua intrării în vigoare a prezentei legi se examinează în continuare conform prevederilor prezentei legi. Acțiunile întreprinse și actele încheiate în conformitate cu Legea nr. 294-XVI din             25 decembrie 2008 cu privire la Procuratură se consideră valabile. În partea ce se referă la termenul de atragere la răspundere disciplinară pentru faptele comise pînă la intrarea în vigoare a prezentei legi, se aplică prevederile prezentei legi. 
(9) Pînă la intrarea în vigoare a prezentei legi, Procurorul General va asigura crearea Inspecției procurorilor în cadrul Procuraturii Generale, angajarea inspectorilor și aprobarea Regulamentului cu privire la Inspecția procurorilor;

(10) În termen de 6 luni de la data publicării prezentei legi, Procurorul General va aproba actele normative necesare pentru implementarea prevederilor prezentei legi și va asigura publicarea lor în Monitorul Oficial al Republicii Moldova. 

(11) Consiliul Superior al Procurorilor:

a) își va continua activitatea în componența pe care o are la momentul intrării în vigoare a prezentei legi, pînă la expirarea mandatului curent al membrilor săi;

b) în scopul implementării prevederilor prezentei legi, Consiliul Superior al Procurorilor va adopta actele normative prevăzute de prezenta lege, va aduce actele sale normative în concordanță cu aceasta și va asigura publicarea acestora în Monitorul Oficial al Republicii Moldova; 

c) va asigura, constituirea, pînă la intrarea în vigoare a prezentei legi, a Colegiului pentru selecția și cariera procurorilor, Colegiului de evaluare a performanțelor procurorilor și Colegiului de disciplină şi etică.

(12) Colegiul de calificare își încetează activitatea și se dizolvă de drept din ziua constituirii Colegiului pentru selecția și cariera procurorilor și a Colegiului de evaluare a performanțelor procurorilor.

(13) Guvernul, în termen de 3 luni de la data publicării prezentei legi: 

a) va prezenta Parlamentului propuneri pentru aducerea legislației în vigoare în concordanță cu prezenta lege; 

b) va aduce actele sale normative în concordanță cu prezenta lege. 

(14) La data intrării în vigoare a prezentei legi, Legea nr. 294-XVI din     25 decembrie 2008 cu privire la Procuratură se abrogă, cu excepția prevăzută la alin. (1) din prezentul articol. 

